MUFC sedia beri cabaran hebat musim 2022

MELAKA, 14 Jan – Kelab Bola Sepak Melaka United (MUFC) telah melunaskan keseluruhan tunggakan gaji para pemain dan pegawai pasukan Liga Super itu bagi musim 2021, hari ini.

Kelab itu dalam satu kenyataannya hari ini berkata bayaran tunggakan gaji pasukan itu dibuat selepas penstrukturan kewangan dan pentadbiran yang dilaksanakan oleh pengurusan Melaka United.

“Dengan penyelesaian ini, perancangan Melaka United dilihat berada pada landasan yang tepat selain dalam fasa mempersiapkan pasukan bagi memberikan cabaran yang hebat dalam Liga Malaysia pada musim ini yang akan bermula pada 5 Mac.

Pihak pengurusan Melaka United ingin merakamkan terima kasih kepada pemilik MUFC iaitu KenTeam Sdn Bhd yang dipimpin oleh Ketua Pegawai Eksekutif Datuk Justin Lim kerana telah memikul segala tanggungjawab sejak tahun 2021,” katanya di sini hari ini.

Katanya MUFC juga berterima kasih dengan doa dan sokongan penyokong pada skuad Sang Kancil selama ini dan berharap musim 2022 menjadi tahun yang lebih berjaya dan gemilang buat Melaka United.

Sementara itu pengendali Melaka United musim lepas Zainal Abidin Hassan turut menzahirkan penghargaan kepada pengurusan MUFC terutamanya pemilik kelab (Justin Lim) yang berjaya menyelesaikan keseluruhan tunggakan gaji.

Katanya biarpun pasukan itu dilanda dengan isu berkenaan musim lalu, namun beliau dan pasukan pada ketika itu tetap menaruh kepercayaan kepada kelab dengan terus memberikan yang terbaik sepanjang saingan Liga Super dan Piala Malaysia musim lepas.

“Kami di dalam pasukan sedar dan memahami dengan keadaan yang dihadapi kelab ketika itu sehingga timbul isu tunggakan gaji para pemain dan pegawai pasukan, namun segalanya dapat diselesaikan sehingga akhirnya kami menerima keseluruhan gaji yang tertunggak.

“Kami percaya ini adalah hasil usaha semua pihak di MUFC yang telah berusaha sebaik mungkin dalam memastikan isu ini dapat diselesaikan segera dan diharapkan perancangan kelab bagi musim akan datang tidak terjejas dengan isu-isu yang berbangkit,” katanya.

Zainal juga berterima kasih kepada semua pihak yang terlibat sepanjang perjalanan pasukan itu membawa nama Melaka United bersaing dalam Liga Malaysia musim lalu selain mendoakan pasukan itu akan lebih berjaya pada masa akan datang. – BERNAMA


Atlet UTeM ‘raja’ rejam lembing SUKIPT 2022.

DURIAN TUNGGAL 9 September – Atlet Universiti Teknikal Malaysia Melaka (UTeM), Syed Abrar Syed Ahmad Zawawi, mengungguli acara rejam lembing, sekali gus merangkul emas pada Sukan Institusi Pendidikan Tinggi (SUKIPT) 2022.

Pencapaian Syed Abrar pada kejohanan berlangsung di Universiti Pendidikan Sultan Idris (UPSI), Tanjung Malim, Perak, baru-baru ini mencorak sinaran pencapaian baharu buat seluruh kontinjen UTeM.

Timbalan Naib Canselor (Hal Ehwal Pelajar dan Alumni) UTeM, Prof. Madya Datuk Dr. Sabri Mohamad Sharif berkata, pencapaian itu juga menamatkan kemarau pingat emas buat kontinjen UTeM.

“Selain rejam lembing yang berjaya menepati sasaran emas, kami turut meraih dua gangsa menerusi acara silat olahraga, kelas Putra H dan Putri A.

“Syed Abrar semakin matang, Mac lalu beliau memenangi emas dalam acara rejam lembing pada Kejohanan Olahraga Institusi Pengajian Tinggi (IPT) Sirkit 2 Zon Utara,” katanya menerusi satu kenyataan hari ini.

Sementara itu, Pengarah Pusat Sukan UTeM yang juga Ketua Kontinjen ke SUKIPT 2022, Azhar Mohd Salleh meluahkan rasa bangga atas pencapaian atlet mengambil bahagian.

“Kali ini UTeM ambil bahagian dalam sembilan acara sahaja berbanding 10 pada SUKIPT 2018. Namun keputusan kali ini amat membanggakan dengan kesemua atlet  telah membuktikan kemampuan juang dan daya saing mereka,” katanya.

SUKIPT 2022 merupakan edisi yang kelima selepas penganjurannya tertangguh pada 2020 akibat pandemik Covid-19 telah berlangsung dengan jayanya 12 hingga 21 Ogos lalu.


Pembukaan semula laluan VTL Malaysia – Singapura rancakkan semula sektor ekonomi – Mustapa

JELI, 22 Jan – Pembukaan semula penjualan tiket bas dan penerbangan bagi inisiatif Laluan Perjalanan Lengkap Vaksin (VTL) antara Malaysia dan Singapura akan merancakkan kembali sektor ekonomi negara.

Menteri di Jabatan Perdana Menteri (Ekonomi) Datuk Seri Mustapa Mohamed berkata pembukaan semula pintu sempadan antarabangsa itu memberikan kelegaan kepada sektor ekonomi terutamanya keputusan itu dibuat menjelang sambutan Tahun Baharu Cina.

“Kita mengalukan keputusan membuka semula VTL Malaysia dan Singapura yang dihentikan sebulan lalu. Dengan pembukaan ini bukan saja ia dapat kembali meningkatkan sektor ekonomi negara, malah memberi kelegaan kepada masyarakat Cina yang mempunyai hubungan kekeluargaan di kedua-dua negara.

“Kita lihat sekarang peniaga Perusahaan Kecil dan Sederhana (PKS) boleh bernafas semula apabila kita beransur-ansur membuka pintu sempadan negara selepas melaksanakan Perintah Kawalan Pergerakan (PKP) penuh sebelum ini,” katanya.

Beliau berkata demikian pada sidang media selepas menghadiri Program Tanggungjawab Sosial Korporat (CSR) Yayasan Pelajaran Mara (YPM) di Pejabat Pusat Khidmat Dato’ Pa Bukit Bunga, di sini hari ini.

Sebelum ini media melaporkan penjualan tiket bas dan penerbangan bagi inisiatif VTL antara Malaysia dan Singapura yang digantung sementara sejak 23 Dis lepas, dibuka semula berkuat kuasa semalam.

Menteri Kesihatan Khairy Jamaluddin berkata kuota tiket bas dan penerbangan yang dijual dikurangkan 50 peratus daripada kapasiti sedia ada. – BERNAMA


Ibu reda anak ‘pergi’ pada hari jadi

KOTA TINGGI, 9 September – Ibu kepada remaja perempuan yang lemas ketika mandi di pantai Tanjung Balau, Bandar Penawar di sini pagi tadi, reda dengan pemergian anaknya walaupun tragedi itu berlaku pada tarikh hari lahirnya.

Radiah Rahmad, 42 berkata dia sedih dan tidak menyangka akan melalui pengalaman ‘pahit’ kehilangan Nurish Qhalisya Suhailizam, 13, yang merupakan anak ke enam daripada tujuh beradik, namun perlu menerima ketentuan Ilahi.

“Ini hari jadi saya yang saya akan ingat sampai mati. Saya sedih sangat, ingatkan saya yang mati dulu. Hari jadi saya hari ini, hari jadi dia pula 22 Sept nanti. Dia ada minta hadiah, tetapi dia kata kalau mak tak dapat bagi tak apa, nanti kawan-kawan dia boleh bagi.

“Saya reda dan terima ketentuan ini. Dia pergi pada hari Jumaat,” katanya ketika ditemui di lokasi kejadian di sini hari ini.

Radiah berkata hubungan dia dengan Nurish Qhalisya sangat rapat apatah lagi setiap malam anaknya yang mempunyai sakit sawan itu tidur dengannya, malah sempat menggunting rambut anaknya itu semalam.

Menurutnya lagi dia telah memberi keizinan kepada anaknya untuk ke Tanjung Balau dan sempat berpesan supaya tidak mandi pantai kerana dia tidak pandai berenang.

“Saya sempat mengejutkan dia pukul 5 pagi tadi dan melihat dia kelam-kabut bersiap untuk keluar. Dia minta izin nak ke Tanjung Balau bersama kawan-kawan sebab bosan duduk di rumah. Saya pesan jangan mandi dan dia kata dia pergi nak bergambar sahaja, sebab itu saya izinkan,” katanya.

Sementara itu, bapa mangsa, Suhailizam Mohd Onir, 47, berkata dia mula berasa tidak sedap hati apabila Nurish Qhalisya tidak menjawab bila mahu pulang ketika menghantar anaknya itu ke rumah kawannya kira-kira pukul 7.30 pagi

“Saya tanya balik macam mana, pukul berapa. Dia cuma jawab ‘tak tahu lagi balik’. Masa dia cakap macam itu rasa tak sedap hati, baharu nak rehat kat rumah, isteri dapat berita macam ini,” katanya.

Nurish Qhalisya disahkan lemas, manakala dua beradik, Mohd  Asyraf Syazwan Mohd Fairuz, 7, dan Nur Azrin Syazwani, 13, dilaporkan kritikal dan kini di bawah pemantauan di Unit Rawatan Rapi, Hospital Kota Tinggi.

Sementara itu, Siti Alesya Qistina Mustafa, Siti Nur Alysya Abdullah dan Nur Zurin Hafeeza Mohd Azhari masing-masing berusia 13 tahun dilaporkan selamat.


Banjir: Paras air di Taman Sri Muda semakin surut – NADMA

SHAH ALAM, 22 Dis – Proses mengepam air keluar dari kawasan banjir di Taman Sri Muda, Seksyen 25 di sini, berjalan lancar walaupun hujan lebat melanda sekitar Shah Alam awal pagi tadi.

“Pagi tadi dah surut juga walaupun hujan pukul 4 pagi,” kata Ketua Pengarah Agensi Pengurusan Bencana Negara (NADMA) Datuk Dr Aminuddin Hassim secara ringkas ketika dihubungi Bernama hari ini.

Semalam, Menteri di Jabatan Perdana Menteri (Tugas-Tugas Khas) Datuk Dr Abdul Latif Ahmad memaklumkan lebih 80 peratus air banjir di Taman Sri Muda, Shah Alam telah disedut keluar dan dilepaskan ke Sungai Klang.

“Jika 80 peratus boleh selesai dalam 17 jam dan baki 20 peratus lagi ikut logik esok pagi boleh diselesaikan jika tidak hujan,” katanya.

Menjelas lanjut, Aminuddin berkata buat masa ini lapan pam air di dua lokasi di Taman Sri Muda beroperasi sepenuhnya manakala empat lagi pam air akan diaktifkan dalam masa terdekat bagi mempercepatkan proses sedutan air bah di kawasan berkenaan.

Sebagai tambahan untuk usaha itu katanya, Jabatan Pengairan dan Saliran Malaysia akan mengorek longkang di beberapa tempat bagi mempercepatkan pergerakan air untuk keluar ke sungai berdekatan.

“Air sudah surut tapi belum sepenuhnya. Masih ada air di beberapa tempat tempat di bawah paras satu kaki, kecuali di Taman Damai, Seksyen 25 yang air masih pada paras dua ke tiga kaki dan kereta biasa belum boleh melalui kawasan ini,” katanya.- BERNAMA


Mazlan dahului terima darjah, pingat polis daripada Agong

KUALA LUMPUR 2 Dis – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan mengurniakan darjah Panglima Gagah Pasukan Polis (PGPP) kepada Timbalan Ketua Polis Negara Datuk Seri Mazlan Lazim.

Istiadat Pengurniaan Darjah Kepahlawanan Pasukan Polis (DKPP) 2021 menyaksikan Mazlan mendahului senarai 220 penerima pingat pada istiadat yang berlangsung di Balairong Seri Istana Negara hari ini.

Pada istiadat itu, Seri Paduka turut berkenan mengurniakan 12 darjah PGPP antaranya kepada Pengarah Jabatan Pencegahan Jenayah dan Keselamatan Komuniti Datuk Ramli Din, Pengarah Jabatan Siasatan Jenayah Narkotik Datuk Razarudin Husain, Pengarah Pengurusan Datuk Zaini Jass dan Pengarah Jabatan Siasatan Jenayah Datuk Seri Abd Jalil Hassan.

Pada istiadat itu, Seri Paduka turut berkenan mengurniakan Darjah Panglima Setia Pasukan Polis kepada 48 penerima, Pahlawan Pasukan Polis (56 penerima), Kesatria Pasukan Polis (17 penerima), Bentara Pasukan Polis (84 penerima) dan tiga penerima Pingat Keberanian Polis.

Penganugerahan Pingat DKPP diberikan kepada pegawai dan anggota lain-lain pangkat yang berkelayakan di atas jasa dan pengorbanan yang dicurahkan di dalam perkhidmatan Polis Diraja Malaysia.

Turut hadir ke istiadat itu, Menteri Dalam Negeri Datuk Seri Hamzah Zainudin, Timbalan Menteri Dalam Negeri Datuk Seri Dr Ismail Mohamed Said, Ketua Polis Negara Tan Sri Acryl Sani Abdullah Sani dan Ketua Setiausaha Kementerian Dalam Negeri Datuk Wan Ahmad Dahlan Abdul Aziz. – BERNAMA


Harimau Malaya dapat sesuaikan diri dengan rejim latihan baharu – Kogi

KUALA LUMPUR, 18 Mac – Selepas beberapa hari menjalani kem latihan berpusat, pemain skuad Harimau Malaya dapat menyesuaikan diri dengan baik dan mengejar falsafah yang diterapkan oleh rejim kejurulatihan baharu diketuai oleh Kim Pan Gon dari Korea Selatan.

Walaupun permainan dan falsafah Pan Gon berbeza sedikit daripada kaedah taktikal bekas pengendali Tan Cheng Hoe, pemain tengah M. Kogileswaran Raj dan rakan sepasukannya dapat menangani perubahan itu dengan baik di bawah pasukan kejurulatihan ‘bertaraf dunia’.

Dari segi sesi latihan, pemain berusia 23 tahun itu berkata tidak banyak perbezaan antara pendekatan jurulatih Cheng Hoe dengan Pan Gon, tetapi kedua-duanya mempunyai kaedah tersendiri dalam membentuk pasukan.

“Intensiti latihan agak tinggi dan terus meningkat, kami menjalani dua sesi latihan sehari kini (pagi dan petang). Bagaimanapun, kakitangan kejurulatihan merancang pemulihan dengan baik, jika dua sesi diadakan secara intensif, sesi seterusnya akan dikurangkan sedikit, jadi kita dapat menyesuaikan diri dan pulih, lebih penting dapat mengelakkan kecederaan.

“Faktor lain ialah pemain cergas sejak Liga Malaysia bermula, jadi mudah bagi kami untuk menyesuaikan diri dengan keadaan. Setakat ini, semua pemain termasuk saya, memberikan yang terbaik dan berharap dapat keputusan baik pada perlawanan persahabatan di Singapura dan Kelayakan Piala Asia (pada Jun),” katanya ketika ditemui pada sesi latihan di Stadium Nasional Bukit Jalil di sini.

Skuad Harimau Malaysia sedang membuat persiapan menghadapi Filipina pada 23 Mac dan tuan rumah Singapura tiga hari kemudian pada perlawanan persahabatan FAS Tri-nation Series 2022, sebelum bertemu kelab Liga Singapura, Albirex Niigata FC pada 28 Mac.

Pemain Petaling Jaya (PJ) City FC yang mendapat pujian atas persembahannya semasa kempen Piala AFF 2020 tahun lepas kerana menjaringkan dua gol itu, berharap dapat menarik perhatian barisan kejurulatihan baharu untuk kekal berada dalam skuad kebangsaan.

“Paling penting bukan sahaja para perlawanan persahabatan akan datang, tapi setiap sesi latihan saya kena bagi 100 peratus, tingkatkan prestasi saya dan buat yang paling baik, supaya jurulatih akan lihat kemampuan saya,” katanya.- BERNAMA


Jangan muat naik kandungan berbaur kebencian babit elemen 3R – MCMC

KUALA LUMPUR, 19 Mac – Suruhanjaya Komunikasi dan Multimedia Malaysia (MCMC) sekali lagi mengingatkan orang ramai, agar tidak memuat naik atau berkongsi sebarang kandungan atau pandangan yang berbaur kebencian membabitkan elemen 3R (perkauman, agama dan Institusi Diraja) di media sosial dan aplikasi pemesejan.

Pengerusinya Tan Sri Mohamad Salim Fateh Din berkata peringatan tersebut dibuat susulan beberapa insiden melibatkan elemen 3R, yang berlaku semenjak kebelakangan ini yang dikhuatiri boleh menjejaskan ketenteraman awam dan keharmonian di dalam negara.

“Ucapan berbaur kebencian, merujuk kepada kata-kata ucapan ataupun gambar yang menuduh, merendah-rendahkan nilai seseorang individu atas faktor perkauman, etnik, agama, mahupun kewarganegaraan mereka,” katanya dalan kenyataan hari ini.

Sehubungan itu, beliau berkata MCMC akan terus membuat pemantauan bagi membendung penyebaran maklumat yang tidak sahih serta kenyataan bersifat jelik, membabitkan unsur 3R.

Mohamad Salim berkata sebarang perkongsian kandungan bersifat palsu, jelik dan mengancam, merupakan satu kesalahan di bawah Seksyen 233 Akta Komunikasi dan Multimedia (AKM) 1998, yang jika disabit kesalahan boleh didenda maksimum RM50,000 atau penjara setahun atau kedua-duanya sekali.

“Tindakan penguatkuasaan bersama Polis Diraja Malaysia (PDRM) akan diambil terhadap mereka yang terlibat, mengikut peruntukan undang-undang sedia ada demi melindungi ketenteraman dan kepentingan masyarakat,” katanya.

Sementara itu Mohamad Salim turut menggesa pentadbir portal berita dalam talian, media sosial dan aplikasi pemesejan, untuk menguruskan komen-komen daripada netizen di platform mereka.

Beliau berkata sekiranya terjumpa kandungan berbaur hasutan, provokasi ataupun elemen 3R, orang ramai diminta segera laporkan insiden tersebut kepada MCMC, melalui portal Aduan MCMC di pautan https://aduan.skmm.gov.my/; talian aduan 1800-188-030; WhatsApp di 016 2206 262 dan e-mel di [email protected].


Jalan Raya Tiga ditutup 16 hari mulai Rabu

KUALA LUMPUR, 14 Dis – Jalan Raya Tiga, Sri Serdang (arah Sri Serdang) sepanjang 200 meter akan ditutup sepenuhnya dan laluan kontra diaktifkan selama 16 hari bermula 16 Dis (Rabu) sehingga 31 Dis ini.

MMC-Gamuda dalam kenyataan hari ini memaklumkan penutupan itu bertujuan untuk menjalankan kerja-kerja utiliti dan sebarang kerja berkaitan dari pukul 11.00 malam sehingga 5.00 pagi sepanjang tempoh itu.

“Pengguna yang ingin ke Sri Serdang akan dilencongkan ke laluan bertentangan (arah Seri Kembangan) dengan kawalan trafik menggunakan kaedah ‘Berhenti dan Jalan’ yang dikawal pengawal bendera.


Jangan ganggu ibu bapa yang hendak vaksinkan anak – Khairy

KUALA LUMPUR, 16 Feb – Menteri Kesihatan Khairy Jamaluddin meminta pihak tertentu supaya tidak mengganggu ibu bapa yang hendak mendapatkan vaksin COVID-19 untuk anak masing-masing menerusi Program Imunisasi COVID-19 untuk Kanak-Kanak (PICKids).

“Walaupun ada yang sebar fitnah anak saya dicucuk angin, semakin ramai ibu bapa yakin dengan vaksin. Jangan kacau orang lain yang nak vaksinkan anak mereka,” katanya menerusi akaun Twitter hari ini.

Khairy turut memuji sikap profesional jururawat yang menyuntik anaknya Ahad lepas dengan menggunakan taktik mengelakkan anak lelakinya Raif daripada melihat jarum suntikan yang digunakan.

“Taktik tidak menunjukkan jarum sangat berkesan dan membantu menenangkan anak saya. Semoga semua doktor dan nurse (jururawat) yang terlibat dalam PICKids dilindungi dari fitnah pihak tertentu,” katanya.

Ahad lepas, Khairy menerusi akaun Twitternya berkongsi gambar anak bongsunya itu menerima suntikan vaksin dos pertama di Pusat Pemberian Vaksin Pusat Dagangan Dunia Kuala Lumpur.

Berdasarkan data di laman sesawang COVIDNOW, seramai 246,869 atau tujuh peratus populasi kanak-kanak berusia lima hingga 11 tahun dalam negara telah mendapatkan dos pertama vaksin COVID-19 melalui PICKids setakat semalam.- BERNAMA


Kerajaan tidak iktiraf tuntuan dan prosiding timbang tara waris Sultan Sulu – Wan Junaidi

KUALA LUMPUR, 10 Mac – Kerajaan tidak mengiktiraf tuntutan dan prosiding timbang tara berkaitan arahan pembayaran pampasan berjumlah RM62.59 bilion ($14.92 bilion) kepada waris Sultan Sulu yang diputuskan oleh Mahkamah Arbitrasi Paris, Perancis.

Menteri di Jabatan Perdana Menteri Datuk Seri Wan Junaidi Tuanku Jaafar (Parlimen dan Undang-undang) berkata ia memandangkan lantikan penimbang tara yang dilantik, Dr Gonzalo Stampa telah dibatalkan dan tidak lagi sah dari segi undang-undang.

“Pada 29 Jun 2021, atas permohonan kerajaan, Mahkamah Madrid telah membatalkan pelantikan Dr Stampa sebagai penimbang tara dan kesemua tindakan dan keputusan yang dibuat oleh Dr Stampa adalah terbatal.

“Mahkamah Madrid pada 13 Okt 2021 memutuskan bahawa Partial Award on Jurisdiction yang dikeluarkan oleh Dr Stampa bertarikh 25 Mei 2021 adalah terbatal (null and void),” katanya pada sesi Pertanyaan Menteri persidangan Dewan Rakyat di sini hari ini.

Beliau menjawab soalan Ahmad Hassan (Warisan-Papar) yang meminta penjelasan kerajaan mengenai arahan pembayaran pampasan berjumlah RM62.59 bilion ($14.92 bilion) kepada waris Sultan Sulu yang diputuskan oleh Mahkamah Arbitrasi Paris, Perancis.
Wan Junaidi berkata kerajaan tidak berdiam diri walaupun tidak mengiktiraf tuntutan itu dan mengambil tindakan perundangan sewajarnya, dengan memfailkan kes di Mahkamah Tinggi Sabah yang mana penuntut tidak hadir ke prosiding itu.

“Keputusan Mahkamah Tinggi Sabah itu telah dibawa ke Mahkamah Madrid, Sepanyol untuk diiktiraf dan dikuatkuasakan bagi memberhentikan prosiding timbang tara di Sepanyol.

Bagaimanapun katanya penuntut telah membawa ‘Partial Award on Jurisdiction’ itu ke Perancis sebelum 13 Okt 2021, bagi memintas keputusan Mahkamah Madrid tersebut.

Katanya, tanpa mengetahui keputusan Mahkamah Madrid yang telah membatalkan pelantikan dan keputusan Dr Stampa, Mahkamah Perancis telah mengeluarkan ‘Exequatur Order’ yang mengiktiraf ‘Partial Award on Jurisdiction’ bertarikh 25 Mei 2020 itu.

Berdasarkan ‘Exequatur Order’ itu, Dr Stampa telah memindahkan tempat (seat) timbang tara dari Madrid ke Paris bagi meneruskan prosiding timbang tara itu.

“Sebagai bantahan kepada tindakan Penimbang Tara terhadap ketidakpatuhan keputusan Mahkamah Tinggi Madrid, ketidakaturan proses, ketidakadilan serta penghinaan kepada kedaulatan undang-undang, kerajaan Malaysia memfailkan aduan jenayah terhadap Dr Stampa kepada Peguam Negara Sepanyol pada 14 Dis 2021,” katanya serta memaklumkan Malaysia juga telah memfailkan rayuan membatalkan ‘Exequatur Order’ itu dan permohonan menggantung pelaksanaannya.

Pada 16 Dis 2021, Mahkamah Rayuan Perancis membenarkan permohonan Kerajaan Malaysia bagi penggantungan ‘Exequatur Order’ yang dikeluarkan pada 29 Sept 2021. Rayuan yang difailkan Kerajaan Malaysia masih belum diputuskan.

Sementara itu, Wan Junaidi berkata kerajaan sentiasa peka dan bersedia untuk mencabar sebarang tindakan penguatkuasaan keputusan sekiranya dilaksanakan oleh penuntut pada bila-bila masa dan di mana jua bagi memastikan kepentingan kerajaan sentiasa terpelihara.

Wan Junaidi juga menjelaskan rentetan peristiwa yang membawa kepada tindakan tuntutan pampasan itu, iaitu Perjanjian dimeterai antara Sultan Mohamet Jamal Al Alam (Sultan Sulu) dengan Baron de Overbeck & Alfred Dent pada 22 Jan 1878, bertujuan untuk menjaga kepentingan mereka di Sabah.

Bagaimanapun katanya selepas pencerobohan tentera kesultanan Sulu di Kampung Tanduo, Lahad Datu, Sabah pada 12 Feb 2013 kerajaan Malaysia menghentikan serahan wang ihsan kepada waris Kesultanan Sulu.

“Lanjutan daripada tindakan itu, Firma Guaman yang mewakili warga Filipina yang mengaku sebagai waris Sultan Sulu (Penuntut) memohon rundingan semula bayaran wang ihsan di bawah Perjanjian 1878 dan memfailkan permohonan ‘Superior Court of Justice’ di Madrid, Sepanyol (Mahkamah Madrid) untuk melantik penimbang tara pada 31 Jan 2018.

“Pada 30 Julai 2019 satu Notis Timbang Tara diserah kepada Kerajaan Malaysia melalui Kementerian Luar dengan anggaran tuntutan melebihi AS$32 bilion,” katanya.- BERNAMA


Al-Imam and Japan: Syed Shaykh al-Hady’s Cry to the Malays

IT was Japan, with her symbol of the Rising Sun, that gave impetus to the publication of reformist periodical Al-Imam (1906-1908) in the Malay journalism hub of Singapura.  The editorial in its first issue on 23 July 1906 contended that that the Europeans could not have extended their rule “from West to East without the weapon of knowledge.”

And the Japanese, fewer than 50 million people, could never have defeated her enemies who were hundreds of millions strong if they were not in possession of the same knowledge.

The maiden issue also contained some news items on Japan. Al-Imam (The Leader), modelled on the Eqyptian journal al-Manar (The Lighthouse), led by Muhammad Rashid Rida in Cairo, was widely distributed throughout the Malay Archipelago. Al-Imam’s alliance with Japan can be seen against the background of reform and renewal – the climate in the Muslim world echoing the modernist reform movement in Eqypt in the late 1800s. The Islah (reform) resonated throughout Muslim societies in the greater part of the Muslim world and in the Tanah Air.

Tanjong, in Pulau Pinang was a center for reform consciousness, with a significant  readership among the Malays, the Jawi and Arab Peranakan and other Muslim communities, generating debates on Islam from theology to politics. And of course, the Kaum Muda faction in the Malay states. The Muhammadiyah movement beginning 1912 was directly inspired by Muhammad Abduh, Rashid Rida, and Jamaluddin Al-Afghani, the three main figures of the Reform movement.

In its 21 August 1906 issue, al-Imam made a proposition on the benefit to Japan should its people convert to Islam. This would ally the Japanese with millions of Muslims throughout the world.  Later on 14 April 1907, it spoke of the benefit to Muslims should the Japanese convert. Al-Imam wrote” “We would be able to mingle with them like water with sugar (seperti air dalam gula) and we could study from them and be taught by them about all the amazing things which have recently appeared in the world…

On 5 January, 1908, al-Imam said that if the Dutch persisted in its harsh exploitation, the people of the Indies would rise up, free themselves, and then placed them under Japanese rule, which would be “like going from hell to heaven.” Syed Shaikh al-Hady (1867-1934) one of the founders, and editor of al-Imam wrote against the colonialists “for placing Eastern peoples under slavery, for their duplicity and disrespect for Eastern rulers. Al-Imam has always been an advocate for science and technology, knowledge and ilm; at the same time standing against taqlid (blind following). The possessions that Japan has, was denied to Muslims.

A 1999 essay by Alijah Gordon titled  “Riau: The Milieu of Syed Shaykh’s Formative Years” which appeared in a definitive compendium titled The Real Cry of Syed Shaykh al-Hady (Edited by Alijah Gordon and published by the Malaysian Sociological Research Institute),  highlights Syed Shaykh’s castigation of the Malays for their submission to colonial rule. Syed Shaykh wrote the following on 12 July 1907:

We believe most faithfully that we, the peoples of the East, were created imperfectly with less than perfect minds and vision. We held fast to this belief until there came to us the Japanese, an eastern people endowed with knowledge and crowned with national pride and victory. They worked with their knowledge to extract the natural wealth from our soil, and both the Japanese and the Europeans took their shares and later joined their knowledge and resources in all fields.

These inspired Syed Shaykh,  who inherited the intellectual tradition from milieu in Pulau Penyengat in the Riau-Lingga Archipelago. The zeitgeist (spirit of the times) there informs us of a phase in Malay Enlightenment. Syed Shaikh had travelled to Cairo and Makkah. He observed at that time the students studying in Cairo returning to the Archipelago were crying for a reform movement similar to that of Eqypt.

The Malay Archipelago was under colonial conditions. The 1873-1903 Acheh’s struggle against the Dutch was a losing battle. The Achehnese was known for their courage in the region’s history. Another was the Bugis. Both were belligerents in the Tanah Air. But both were defeated by the Europeans.

The Russo-Japanese War (1904-19054) altered the Malay view on the orang putih. The Japanese victory against Czarist Russia, then a formidable European power, was seen as “an Asian race vanquishing a European race.”  It stunned the world. It revolutionized political thinking in the East.  Japan had demystified Western supremacy. Linda Tan in her 1999 essay titled “Syed Sheikh: His Life and Times” describes the event as a white giant defeating a coloured dwarf.  The Japanese had used knowledge and technology without abandoning her way of life, system of government, and cultural heritage.

Japan’s exhilaration was infectious. Burma, China, India and Indonesia “bestirred themselves with new-found confidence,” according to Linda.  Al-Imam was imbued with this new spirit.  This continued into Neracha (1911-1915), and Syed Shaykh’s Tanjong-based newspapers in al-Ikhwan (1926-1931/Brehtren), and Saudara (1928-1941/Brother). His Jelutong Press, founded in 1927, was the vehicle for the continuing reform and renewal until World War II came to Tanjong.


JPJ Melaka tidak ‘beri muka’ pada pemandu warga asing tanpa lesen

KESIDANG 18 Januari – Jabatan Pengangkutan Jalan (JPJ) Melaka akan mengenakan tindakan tegas terhadap pemilik membenarkan kenderaan mereka dipandu atau ditunggang warga negara asing tanpa lesen.

“Berdasarkan risikan pihak kami menemukan beberapa kes yang sama melibatkan pemilik kenderaan iaitu orang tempatan yang memberi kebenaran kepada warga asing tanpa lesen untuk menggunakan kenderaan mereka.

“Jadi saya minta pemilik kenderaan dalam kalangan orang tempatan tidak memberi pinjam, sewa atau menjual kenderaan kepada warga asing yang tidak layak memiliki lesen.

Beliau berkata demikian pada sidang media Operasi Pemeriksaan Bas di Depoh Ekspres Delima di Kawasan Perindustrian IKS Taman Malim Jaya, di sini, malam tadi.

“Kita telah mengesan beberapa lokasi panas di sekitar negeri ini, namun tidak dapat perincikan secara khusus bagi mengelak modus operandi mereka ini berubah.


Anggota PGA maut ditembak

KUALA LUMPUR, 24 Nov – Seorang anggota Pasukan Gerakan Am (PGA) yang bertugas di sempadan Malaysia-Thailand maut dipercayai ditembak, awal pagi tadi.

“Ya, saya sahkan kejadian (anggota PGA maut ditembak) dan saya sedang dalam perjalanan ke sana (Perlis) untuk meninjau keadaan anggota PGA terlibat,” katanya ringkas kepada Bernama.


COVID-19: Kementerian Pendidikan bincang jika perlu tutup sekolah

KUALA LUMPUR, 4 Ogos – Kementerian Pendidikan (KPM), melalui pengarah Jabatan Pendidikan Negeri (JPN), akan berbincang bersama pihak berkaitan jika terdapat keperluan menutup sekolah bagi mencegah penularan COVID-19 di kawasan yang terlibat, Dewan Rakyat diberitahu hari ini.

Menteri Kanan Pendidikan Dr Radzi Jidin berkata di peringkat negeri, KPM akan memantau perkembangan sesi persekolahan melalui JPN dan Pejabat Pendidikan Daerah (PPD), dan pengarah JPN ialah ahli dalam Jawatankuasa Pengurusan Bencana Negeri (JPPN).

“Selepas pengumuman pelaksanaan kawalan pergerakan antara bahagian di negeri Sarawak pada 29 Julai lalu, JPPN Sarawak dengan persetujuan KPM telah memutuskan untuk menangguh pembukaan semula 213 buah sekolah di daerah Kuching.

“Ini melibatkan 87 buah sekolah di bawah PPD Kuching, 99 sekolah (PPD Padawan), dan 27 sekolah (PPD Samarahan). Pembukaan semula sekolah yang diumumkan pada 3 Ogos lalu telah ditangguh ke 17 Ogos.

“Bagaimanapun, kelas bagi prasekolah, Tingkatan 5 dan 6 beroperasi seperti biasa di ketiga-tiga PPD tersebut,” katanya menjawab pertanyaan Teo Nie Ching (PH-Kulai) pada sesi soal jawab yang ingin tahu jika KPM merancang untuk menutup sekolah di Zon Merah COVID-19, seperti Kuching, Sarawak.

Bagi negeri Kedah pula, Radzi berkata kerajaan negeri telah melaksanakan Perintah Kawalan Pergerakan Diperketatkan Bersasar di empat mukim iaitu Mukim Ah, Mukim Hosba, Mukim Binjal dan Mukim Padang Serai bermula 2 Ogos.

Berikutan itu, beliau berkata JPPN Kedah dengan persetujuan KPM telah memutuskan untuk tutup empat buah sekolah di bawah PPD Kubang Pasu, sebuah sekolah di PPD Padang Terap bermula 2 Ogos hingga 29 Ogos.

Menjawab soalan tambahan Teo sekiranya KPM bercadang menutup sekolah di Sabah susulan terdapat kes positif dalam kalangan murid di negeri itu, Radzi berkata perkara itu akan dilihat mengikut kes.

“Jika ada keperluan untuk menutup sekolah tersebut, kami di KPM, berdasarkan nasihat daripada profesional di KKM dan MKN serta kerajaan negeri (akan) berbincang (dan) kita bersedia (untuk tutup sekolah).

“Setiap kes yang berlaku berbeza, seperti di Sarawak banyak sekolah (dengan) lebih 200 buah sekolah ditutup tetapi di Kedah kita tutup lima sekolah berdasarkan kes yang ada dan berdasarkan risiko dan cara menangani risiko tersebut,” katanya.- BERNAMA


KAFA mohon tangguh denda FIFA

PERSATUAN Bola Sepak Kelantan (KAFA) memohon penangguhan denda berhubung isu tuntutan gaji bekas pemain importnya, Casio Francisco De Jesus berjumlah RM629,620.28.

Pengerusi Jawatankuasa Bertindak KAFA Ahmad Muzakkir Hamid berkata pihaknya telah menfailkan rayuan untuk mengetepi dan membatalkan keputusan Persekutuan Bola Sepak Antarabangsa (FIFA) ke Mahkamah Timbang Tara Sukan berhubung isu itu, lapor Bernama, malam tadi.

“Kami memohon penangguhan pembayaran denda sehingga keputusan rayuan diputuskan namun Mahkamah Timbang Tara Sukan masih belum memutuskan sama ada permohonan ini dibenarkan atau tidak.

“Sekiranya dibenarkan maka KAFA diberi tempoh untuk membuat bayaran sehingga keputusan tersebut diputuskan,” katanya dalam satu kenyataan media di sini, hari ini.

Sebelum ini media melaporkan KAFA mengarahkan persatuan terbabit supaya menyelesaikan tunggakan gaji kepada bekas pemain import pertahanan itu dalam tempoh 30 hari bermula 23 April lalu.

Isu itu memaksa KAFA melancarkan tabung derma dalam talian bagi membantu persatuan itu menyelesaikan isu terbabit dan menyelamatkan Kelantan daripada dikenakan tindakan keras oleh FIFA.

Selepas tiga perlawanan sebelum saingan Liga Malaysia (Liga-M) ditangguhkan akibat penularan pandemik COVID-19,  TRW menduduki tangga ketujuh liga dengan memperoleh empat mata, hasil satu kemenangan dan satu seri.


Kes Bella: Tambah baik undang-undang, audit pusat jagaan, antara cadangan TMJ

JOHOR BAHRU, 19 April – Tunku Mahkota Johor Tunku Ismail Sultan Ibrahim berkenan mengemukakan tiga cadangan kepada kerajaan bagi memastikan kes penderaan seperti kes Bella tidak lagi berulang.

Baginda menerusi pertemuan dengan Menteri Pembangunan Wanita, Keluarga dan Masyarakat Datuk Seri Rina Harun di Royal Johor Polo Club di sini, bertitah mencadangkan kerajaan agar menambah baik dengan segera undang-undang seperti Akta Kanak-Kanak 2001.

“Ini untuk memastikan semua pengendali beroperasi secara sah dengan cara pelaksanaan khidmat awam,” titah Tunku Ismail dalam hantaran di laman Facebook hari ini.

Tunku Ismail bertitah Jabatan Kebajikan Masyarakat (JKM) juga perlu melakukan penguatkuasaan dengan mengaudit semua pusat jagaan kanak-kanak sedia ada yang diluluskan, serta menutup segera pusat jagaan kanak-kanak yang tidak berdaftar dengan JKM atau beroperasi secara haram, iaitu pelaksanaannya bermula di Johor.

“Kajian segera juga perlu dibuat mengenai syarat pusat jagaan kanak-kanak bermula di Johor ditauliahkan bersama-sama dengan garis panduan daripada UNICEF dan institusi-institusi bebas lain.

Terdahulu pertemuan itu turut disertai Che’ Puan Besar Khaleeda Bustamam, Wakil UNICEF ke Malaysia Amanda Bissex dan Pengerusi Jawatankuasa Pembangunan Wanita, Keluarga dan Masyarakat negeri Khairin Nisa Ismail.

Kes Bella meraih perhatian masyarakat sejak tular di media sosial tahun lepas, selepas seorang wanita mendakwa remaja perempuan itu disimbah dengan air panas dan diikat ketika berada di bawah jagaan Rumah Bonda, sebuah rumah kebajikan pertubuhan bukan kerajaan.

Susulan itu, pengasas Rumah Bonda Siti Bainun Ahd Razali, 30, didakwa atas dua pertuduhan mengabaikan serta mendera remaja berusia 13 tahun itu sehingga menyebabkan mangsa mengalami kecederaan fizikal dan emosi di sebuah kondominium di Wangsa Maju di sini antara Februari dan Jun 2021.


Kertas siasatan Neelofa dan suami dihantar ke Pejabat Peguam Negara

SEREMBAN 11 Mei. – Polis sudah menyerahkan kertas siasatan berkaitan selebriti Neelofa Mohd Noor dan suaminya Haris Ismail, berkaitan penularan video pelanggaran prosedur operasi standard (SOP) Perintah Kawalan Pergerakan Bersyarat (PKPB), ke Pejabat Peguam Negara pagi tadi untuk tindakan lanjut.

Ketua Polis Daerah Nilai Superintendan Mohd Fazley Ab Rahman berkata, kertas siasatan itu dihantar selepas pihak polis selesai melengkapkan siasatan kes berkenaan.

“Kertas siasatan sudah dihantar dan kita tunggu keputusan Pejabat Peguam Negara untuk arahan selanjutnya,” katanya ketika dihubungi Bernama di sini hari ini.

Spekulasi berkaitan pelanggaran SOP PKPB pasangan itu tular di media sosial, apabila Neelofa dikatakan memuat naik gambar dan video berada di sebuah kedai karpet di Nilai pada 2 Mei dan keterangan mereka telah diambil selama empat jam di Ibu Pejabat Daerah Polis Nilai dua hari selepas itu.


Bekas diplomat, anak didakwa edar ganja

BENTONG, 3 Jun – Seorang bekas diplomat dan anak lelakinya dihadapkan ke Mahkamah Majistret di sini hari ini atas  pertuduhan mengedar dadah jenis ganja dan memiliki minyak ganja, dua minggu lepas.

Datuk Zainal Abidin Alias, 78, dan Mohamed Rizal, 53, didakwa bersama-sama mengedar ganja seberat 1,020 gram di sebuah rumah di Kampung Sum-Sum Hilir, Janda Baik, di sini pada 6.10 petang, 21 Mei lepas.

Pertuduhan dikemukakan mengikut Seksyen 39B (1)(a) Akta Dadah Berbahaya (ADB) 1952 dibaca bersama Seksyen 34 Kanun Keseksaan yang membawa hukuman mati mandatori, jika sabit kesalahan.

Tiada pengakuan direkodkan dari kedua-dua tertuduh selepas pertuduhan dibacakan di hadapan Majistret Shahrul Ekhsan Hasim kerana kes hukuman mati di bawah bidang kuasa Mahkamah Tinggi.

Bagi pertuduhan menyimpan minyak ganja seberat 60 mililiter, dua beranak itu mengaku tidak bersalah atas kesalahan itu yang didakwa dilakukan di tempat dan masa sama.

Mereka dituduh melakukan perbuatan itu mengikut Seksyen 9(1)(b) ADB 1952 yang boleh dihukum di bawah Seksyen 9(2) akta sama iaitu penjara tidak lebih lima tahun atau denda sehingga RM20,000 atau kedua-duanya, jika sabit kesalahan.

Mohamed Rizal  juga berdepan pertuduhan menggunakan dadah jenis THC di pejabat narkotik, Ibu Pejabat Polis Daerah Bentong pada 8.40 malam, 23 Mei lepas.

Dia mengaku tidak bersalah atas pertuduhan itu yang dikemukakan mengikut Seksyen 15(1)(a) ADB 1952 yang boleh dihukum di bawah Seksyen 15(1) akta sama yang membawa hukuman denda maksimum RM5,000 atau penjara sehingga dua tahun dan pengawasan sehingga tiga tahun, jika sabit kesalahan.

Pendakwaan kes dikendalikan Pengarah Pendakwaan Pahang Mohammad Khalid Ab Karim dan Timbalan Pendakwa Raya Hayda Faridzal Abu Hassan serta S. Punitha manakala tertuduh diwakili  barisan peguam Rahmat Hazlan, Tania Scivetti dan Kamil Azman.


PKPD dilaksanakan di empat lokaliti Sabah mulai Selasa

KUALA LUMPUR, 5 Sept – Perintah Kawalan Pergerakan Diperketatkan (PKPD) akan dilaksanakan di empat lokaliti di Sabah, berkuat kuasa 7 hingga 20 Sept ini, susulan penilaian risiko dan trend jangkitan COVID-19 di kawasan berkenaan.

Ketua Pengarah Keselamatan Negara Majlis Keselamatan Negara Datuk Rodzi Md Saad berkata lokaliti di Sabah itu melibatkan Kampung Tetabuan di Beluran, Kampung Matagang di Keningau, Taman Pantai Lok Kawi di Papar dan Kampung Kilanas di Ranau.

PKPD di dua lokaliti di Tawau, Sabah pula ditamatkan esok selepas meneliti pembentangan oleh Kementerian Kesihatan mengenai situasi semasa di kawasan terbabit.


Pertahanan negara ‘insurans’ pelaburan kerajaan hadapi situasi VUCA – TLDM

KUALA LUMPUR, 2 Oktober – Pertahanan negara perlu dikukuhkan bagi menghadapi situasi keselamatan dunia yang dinamik dan sentiasa berubah, dalam masa singkat serta sukar diramal seperti berlaku di beberapa negara luar baru-baru ini.

Panglima Tentera Laut Laksamana Tan Sri Mohd Reza Mohd Sany berkata situasi tersebut yang dikenali sebagai VUCA (pergolakan, ketidakpastian, kompleks, kekaburan/kesamaran).

“Seperti kita semua tahu, sempadan maritim negara berhadapan dengan isu tuntutan bertindih, pencerobohan perairan oleh kapal atau bot asing, serta kegiatan pelanunan dan rompakan di laut.

“Aktiviti itu boleh mengganggu gugat aktiviti ekonomi maritim sekali gus menjejaskan keamanan perairan maritim negara, dan menuntut Tentera Laut Diraja Malaysia (TLDM) memberi tindak balas sewajarnya bagi mengatasi ancaman tersebut,” katanya pada Wawancara Khas bersama media sempena Sambutan Hari Ulang Tahun PASKAL Ke-40.

Katanya, sektor pertahanan adalah ‘insurans’ dan kerajaan harus melakukan pelaburan pertahanan supaya apabila berlaku perkara yang tidak diingini, negara mampu bertahan daripada ancaman dan impak kepada risiko keselamatan negara dan rakyat adalah minimum.

Mohd Reza turut menyuarakan kerisauannya mengenai aset Angkatan Tentera Malaysia terutamanya TLDM yang usang, dengan bajet selenggaraan aset sedia ada sentiasa terhad bagi mempertahankan kedaulatan negara.

Beliau berkata, TLDM sebelum ini pernah memiliki 16 buah kapal perang pelbagai saiz, namun bilangan ini berkurangan dengan signifikan, apabila majoriti kapal itu hilang keupayaan kombatan akibat faktor keusangan peralatan dan sistem persenjataan.

“Penggantian kepada kapal-kapal ini dirancang melalui perolehan kapal tempur pesisir (LCS), namun kelewatan projek LCS ini telah menjejaskan perancangan TLDM…keperluan perolehan kapal-kapal kombatan (perang) tambahan perlu turut diberi perhatian serius oleh kerajaan,” katanya.

Bagaimanapun Mohd Reza berkata meskipun berdepan dengan cabaran dan ancaman itu, beliau menegaskan TLDM tetap fokus dengan misinya, iaitu mempertahankan kedaulatan dan melindungi kepentingan maritim negara.


Abang Johari positif COVID-19, alami gejala ringan

KUCHING, 8 Mac – Premier Sarawak Tan Sri Abang Johari Tun Openg disahkan positif COVID-19 dan mengalami gejala ringan sejak semalam.

Pejabat Premier Sarawak dalam kenyataan hari ini memaklumkan Abang Johari sedang menjalani kuarantin di rumah selama lima hari dan beliau ingin mengucapkan terima kasih kepada semua yang menunjukkan keprihatinan terhadap kesihatan dan keselamatan beliau.

Sementara itu, Menteri Pembangunan Wanita, Kanak-Kanak dan Kesejahteraan Komuniti Sarawak Datuk Seri Fatimah Abdullah berkata Abang Johari dijadualkan untuk merasmikan sambutan Hari Wanita di Miri bagaimanapun beliau dimaklumkan pada 9 malam tadi bahawa Abang Johari tidak dapat hadir kerana keadaan kesihatannya.


Guna dokumen palsu, bekas pengurus syarikat dipenjara, didenda

SHAH ALAM, 29 Mac – Padah menggunakan dokumen palsu bagi pelantikan sub kontraktor, seorang bekas pengurus syarikat pengangkutan dipenjara sehari dan denda RM20,000 oleh Mahkamah Sesyen di sini, hari ini.

Hakim Rozilah Salleh menjatuhkan hukuman itu ke atas Wan Kamarulbahri Wan Roslan, 38, selepas dia mengaku bersalah melakukan perbuatan tersebut di syarikat tempatnya bekerja sebelum ini di Pelabuhan Klang, dekat sini pada 26 Ogos 2019.

Rozilah memerintahkan hukuman penjara sehari itu bermula hari ini dan tertuduh akan dipenjara enam bulan lagi sekiranya gagal membayar denda tersebut.

Mengikut pertuduhan, Wan Kamarulbahri dengan curangnya telah menggunakan sebagai tulen satu dokumen iaitu surat permohonan syarikat Kay R Resources (M) Sdn Bhd bertarikh 20 Ogos 2019 untuk mendaftar sebagai sub kontraktor pengangkutan kepada FGV Transport Services Sdn Bhd bagi mengangkut minyak sawit dan baja, yang tertuduh ketahui, ia adalah satu dokumen palsu.

Dia didakwa melakukan perbuatan tersebut mengikut Seksyen 471 Kanun Keseksaan dan boleh dihukum di bawah Seksyen 465 kanun sama yang memperuntukkan hukuman penjara maksimum dua tahun atau denda, atau dengan kedua-duanya.

“Kamu kena tahu kesalahan yang kamu buat ini adalah serius. Kamu buat begini bukan untuk bantu syarikat tapi untuk kepentingan diri kamu sendiri,” katanya.

Terdahulu, tertuduh yang diwakili peguam Muhammad Noor Azfar Noor Azmi memohon kepada mahkamah agar satu hukuman denda minimum dikenakan terhadap anak guamnya dengan alasan tertuduh kesal serta insaf dengan kesalahan yang dilakukan.

Bagaimanapun, Timbalan Pendakwa Raya Suruhanjaya Pencegahan Rasuah Malaysia (SPRM) Noryusriza Zulkifli memohon mahkamah mengenakan hukuman setimpal bagi memberi pengajaran kerana kepentingan awam mengatasi kepentingan tertuduh.


MMKN teliti penganjur, lokasi Bazar Aidilfitri Klebang

BUKIT BARU 4 Mac- Pemilihan penganjur dan lokasi Bazar Aidilfitri Klebang akan dimaklumkan selepas dibincangkan dalam Majlis Mesyuarat Kerajaan Negeri (MMKN) pada minggu hadapan.

Datuk Bandar Majlis Bandaraya Melaka Bersejarah (MBMB) Datuk Shadan Othman berkata, pengumuman keputusan mengenai siapa penganjur bazar itu terpaksa dilewatkan berikutan beberapa lagi isu belum diselesaikan.

Shadan berkata antara perkara yang akan diteliti MMKN pada mesyuarat itu nanti adalah aduan yang diterima oleh kerajaan Negeri Melaka berhubung isu bazar berkenaan.

“Isu Bazar Aidilfitri Klebang, kami terpaksa ‘hold’ (tangguh) dahulu berikutan beberapa permasalahan melibatkan aduan penduduk, aduan pengguna jalan raya, aduan peniaga premis dan pelbagai lagi isu perlu diangkat untuk diselesaikan.

“Jadi Bazar Aidilfitri Klebang ini, kami akan serah kepada penganjur selepas mendapat kata sepakat dalam MMKN pada minggu hadapan,” katanya pada sidang media selepas menghadiri Hari Bertemu Rakyat Townhall Session di Pusat Khidmat Rakyat Parlimen Hang Tuah Jaya, di sini, hari ini.

Hadir sama pada program tersebut, Ahli Parlimen Hang Tuah Jaya, Adam Adli Abdul Halim dan Ahli Dewan Undangan Negeri (Adun) Ayer Keroh, Kerk Chee Yee.

“Setakat ini Bazar Aidilfitri Klebang sahaja yang masih diserahkan kepada penganjur manakala yang lain sudah selesai semalam. Tidak termasuk di Klebang keseluruhan ada 27 bazar Ramadan dan tujuh bazar Aidilfitri,” katanya.


Program silat perlu diteruskan, simbolik perpaduan masyarakat – PM

KUALA LUMPUR, 29 Mei – Program silat perlu diteruskan kerana ia simbolik kepada penyatuan ummah dan perpaduan masyarakat dalam menempuh cabaran dari dalam dan luar, kata Perdana Menteri Datuk Seri Ismail Sabri Yaakob.

Beliau berkata pesilat sebagai benteng ketiga pertahanan negara boleh membantu kerajaan untuk mengekalkan keamanan dan kesejahteraan negara yang sedang dikecapi Keluarga Malaysia pada masa ini.

“Keharmonian dan keamanan negara harus dipertahankan kerana kejayaan kita ini juga bergantung kepada keadaan negara yang aman dan damai serta diurus tadbir dengan baik.

“Bagaimanapun semua kejayaan dan pencapaian negara tidak berlaku sekelip mata kerana ia hasil daya usaha generasi Keluarga Malaysia yang terdahulu yang seharusnya disambung oleh generasi yang ada,” katanya ketika berucap merasmikan Majlis Perhimpunan dan Penyampaian Ijazah Ke-36 Pertubuhan Seni Silat Lincah Malaysia (PSSLM), di sini hari ini.

Turut hadir Ulul Amri PSSLM Datuk Seri Najib Tun Razak, Mahaguru Muda PSSLM Datuk Megat Zulkarnain Omardin dan penyandang Selendang Kehormat Tertinggi PSSLM Tan Sri Noh Omar.

Perdana Menteri berkata silat bukan sahaja mengajar ahli-ahlinya mengenai seni mempertahanan diri, tetapi lebih utama adalah untuk membina satu masyarakat yang memiliki ketahanan dalaman, jati diri, disiplin, pembentukan sahsiah tinggi dan melahirkan masyarakat yang mempunyai kesetiaan serta kecintaan kepada tanah air.

“Bagi merealisasikan peranan yang boleh dimainkan oleh ahli-ahli silat di dalam memastikan kedaulatan dan kemakmuran negara dipertahankan, pertemuan seperti ini dapat memberi manfaat secara keseluruhannya,” katanya.

Ismail Sabri berkata silat juga perlu dipertahankan supaya satu daripada budaya persilatan yang telah bertapak sekian lama dapat dikekalkan dan diterima oleh semua lapisan masyarakat.

Sehubungan itu beliau menyeru supaya pertubuhan silat memperluaskan budaya silat menerusi pelbagai saluran untuk kakitangan awam dan swasta serta institusi pengajian tinggi yang diyakini mampu membentuk remaja lebih berperibadi dan mempunyai nilai-nilai murni.

Menurutnya silat memainkan peranan besar dalam membantu kerajaan menghindar belia dan beliawanis negara daripada gejala tidak sihat dengan melatih mereka keperibadian baik, mulia, berkeyakinan diri, berdisiplin dan patuh kepada pemimpin melalui latihan silat.

“Peranan yang dimainkan oleh silat begitu besar dan meluas. Daripada sudut budaya dan sukan, silat berupaya memperkenalkan identiti Malaysia ke serata dunia. Imu silat harus diinstitusikan sebagai wadah dan wacana perkembangan ilmu melalui strategi berlandaskan agenda pendidikan, warisan budaya dan kesukanan,” katanya.

Menurutnya ini jelas terbukti apabila kerajaan memberi pengiktirafan kepada silat sebagai satu warisan kebangsaan pada 2015, yang merupakan langkah awal kerajaan dalam memastikan budaya itu tidak pupus sebaliknya terus dipraktikkan dan diwarisi.

Selain pengiktirafan silat sebagai salah satu seni bela diri rasmi negara, beliau berkata pengiktirafan terhadap perjuangan pesilat turut diberikan, contohnya perjuangan Allahyarham Mahaguru Tan Sri Omardin Mauju dalam seni silat negara.

“Gelaran ‘Pendekar Negara’ yang dianugerahkan kepada Allahyarham telah menaikkan imej silat itu sendiri. Sumbangan Allahyarham begitu besar dalam sejarah persilatan moden negara. Diharapkan selepas beliau akan lahir insan-insan yang akan diiktiraf kerajaan dalam dunia persilatan,” katanya.

Perdana Menteri turut mengumumkan kerajaan akan meneruskan pembinaan Kompleks Silat Negara yang diharap dapat memperkenalkan seni silat negara di serata dunia.


Lelaki maut, kereta dipandu langgar besi penghadang jalan

PUTRAJAYA, 28 Mei – Seorang lelaki maut apabila kereta dipandunya melanggar besi penghadang jalan di KM 37.9 Persiaran Utama menghala ke Puchong di sini, hari ini.

Timbalan Ketua Polis Daerah Sepang Supt Md Noor Aehwan Mohammad berkata dalam kejadian pukul 6 pagi itu, mangsa berusia 29 tahun berkenaan memandu kereta Proton Gen-2 dari arah Cyberjaya menuju ke rumahnya di Puchong, apabila dipercayai terbabas sendiri sebelum melanggar besi penghadang jalan itu.

“Mangsa meninggal dunia di lokasi kejadian. (Mayat) mangsa yang tersepit itu dibawa keluar dengan bantuan pihak bomba dan dihantar ke Hospital Serdang untuk bedah siasat,” katanya.

Sementara itu, Pengarah Jabatan Bomba dan Penyelamat Selangor Norazam Khamis berkata enam anggota bersama sebuah jentera dari Balai Bomba dan Penyelamat Cyberjaya dikejarkan ke lokasi kejadian sebaik menerima panggilan kecemasan pada pukul 7 pagi.


70 peratus EXCO Johor adalah orang muda – MB

JOHOR BAHRU, 26 Mac – Sebanyak 70 peratus daripada barisan exco kerajaan negeri Johor yang diumum hari ini adalah dalam kalangan orang muda, kata Menteri Besar Datuk Onn Hafiz Ghazi.

Ketika mengumumkan perkara itu, beliau berkata barisan exco kali ini juga dibarisi pemimpin pelbagai kaum dan mengambil kira keseimbangan jantina sekali gus mencerminkan wajah sebenar Bangsa Johor.

“Saya percaya dan yakin barisan exco ini berupaya menggalas tugas dan tanggungjawab yang diberikan dengan penuh amanah, dedikasi dan integriti sepanjang tempoh lima tahun yang akan datang,” katanya dalam sidang media di Saujana, kediaman rasmi beliau, di sini hari ini.

Turut hadir, 10 Ahli Dewan Undangan Negeri (ADUN) Johor yang dilantik sebagai exco Johor dan telah mengangkat sumpah memegang jawatan masing-masing hari ini di hadapan Sultan Johor Sultan Ibrahim Sultan Iskandar.

Menyedari hakikat bahawa cabaran menanti amat besar terutama negeri masih bertarung dengan pandemik COVID-19, Onn Hafiz memberi jaminan bahawa beliau bersama barisan exconya akan berusaha sehabis baik untuk memacu Johor ke satu tahap yang lebih baik demi kesejahteraan rakyat dibantu oleh pegawai dan kakitangan kerajaan.

“Pada masa yang sama, saya bersama barisan ini (exco) akan bekerja keras untuk memenuhi segala janji yang telah dibuat oleh Barisan Nasional (BN) sepanjang kempen Pilihan Raya Negeri Johor baru-baru ini.

“Lima Ikhtiar BN Johor iaitu kemajuan ekonomi, kesejahteraan rakyat, orang muda Johor, pentadbiran berintegriti dan reformasi politik pasti akan dilaksanakan kelak serta menjadi keutamaan Johor,” kata ADUN Machap itu.

Onn Hafiz berkata teras kerajaan baharu itu akan menekankan konsep ‘Bangsa Johor’ dengan semua rakyat Johor tanpa mengira agama, bangsa dan latar belakang akan dipastikan terlibat dalam membangunkan negeri.

“Aspek kebajikan, ekonomi, pendidikan dan kesihatan rakyat akan menjadi keutamaan dan fokus kerajaan negeri ini. Justeru, saya bersama barisan exco yang baharu ini amat memerlukan sokongan dan doa setiap daripada anda, Bangsa Johor, dalam menggalas amanah dan tanggungjawab ini,” katanya yang memegang portfolio Hasil Bumi, Pentadbiran, Kewangan, Perancangan dan Pembangunan Ekonomi negeri.

Barisan Exco Johor terdiri daripada ADUN Buloh Kasap Datuk Zahari Sarip yang memegang jawatan Pengerusi Jawatankuasa Pertanian, Industri Asas Tani dan Kemajuan Luar Bandar; ADUN Bukit Permai Datuk Mohd Jafni Md Shukor (Pengerusi Jawatankuasa Perumahan dan Kerajaan Tempatan) dan ADUN Tenggaroh K. Raven Kumar (Pengerusi Jawatankuasa Pelancongan, Alam Sekitar, Warisan dan Budaya).

Turut dilantik, dua ADUN wanita iaitu ADUN Serom Khairin Nisa Ismail yang memegang portfolio Pembangunan Wanita, Keluarga dan Masyarakat manakala ADUN Johor Lama Norlizah Noh pula portfolio Pendidikan, Penerangan dan Komunikasi.

Selain itu, ADUN Larkin Mohd Hairi Mad Shah sebagai Pengerusi Jawatankuasa Belia, Sukan, Pembangunan Usahawan, Koperasi dan Sumber Manusia; ADUN Semerah Mohd Fared Mohd Khalid (Pengerusi Jawatankuasa Hal Ehwal Agama Islam); ADUN Yong Peng Ling Tian Soon (Pengerusi Jawatankuasa Kesihatan dan Perpaduan); ADUN Paloh Lee Ting Han (Pengerusi Jawatankuasa Pelaburan, Perdagangan dan Hal Ehwal Pengguna) dan ADUN Bukit Pasir Mohamad Fazli Mohamad Salleh (Pengerusi Jawatankuasa Kerja Raya, Pengangkutan dan Infrastruktur).- BERNAMA


Bayi perempuan masih bernyawa ditemukan atas sofa depan kedai makan

Ketua Polis Daerah Hulu Selangor Supt Arsad Kamaruddin berkata pihaknya menerima laporan daripada seorang lelaki berusia 33 tahun yang menjumpai bayi berkenaan pada 9.49 pagi.

“Pemeriksaan oleh pegawai perubatan mendapati bayi itu dalam keadaan sihat dan tiada kesan luka atau gigitan binatang,” katanya dalam kenyataan hari ini.

Arsad berkata pihaknya sedang mengenal pasti individu yang terlibat dan kes disiasat mengikut Seksyen 317 Kanun Keseksaan kerana menyembunyikan kelahiran dengan niat membuang bayi.

Terdahulu tular sebuah video berdurasi 53 saat menerusi media sosial memaparkan seorang bayi ditinggalkan di atas sofa sebelum ditemukan orang ramai. – BERNAMA


Beli rumah Parkland, berpeluang menang kereta mewah

BACHANG 3 September – Parkland Group menawarkan hadiah utama sebuah kereta berjenama BMW 2 Series bagi pembeli kediaman di Bandar Botani Parkland Fasa 2 yang bertuah.

Pengurus Besar Bahagian Jualan Hartanah dan Pemasaran Parkland Group, Jocelyn Wee berkata, pembeli kediaman di Bandar Botani Fasa 2 jenis teres dua tingkat, kluster dua tingkat, semiD dua tingkat dan banglo dua tingkat berpeluang menyertai cabutan bertuah kereta BMW 2 series tersebut.

“Sertai kami pada 25 September (Ahad) nanti pada jam 9 pagi hingga 6 petang bagi cabutan bertuah kereta untuk pembeli, cabutan bertuah awam, persembahan, permainan, makanan dan banyak lagi.

“Pada hari tersebut juga Ketua Menteri akan membuat cabutan bertuah dua buah kenderaan iaitu Toyota Vios dan Proton Saga bagi pembeli kediaman fasa 1.

“Terdapat taman rekreasi dan canal (terusan) buatan seluas 12.14 hektar (30 ekar), kawasan ekologi, rekreasi sukan seperti bola sepak, sepak takraw, badmintan, roller blade dan skating, kawasan permainan kanak-kanak, trek berjoging dan kayuh basikal dan sebagainya.

“Terletak di lokasi yang strategik dengan pembukaan jalan raya baharu, pembeli hanya mengambil masa 17 minit ke Semabok, 12 minit ke Jabatan Pengangkutan Jalan (JPJ) Bukit Katil dan tiga minit ke Tol Jasin.


PPS dibuka di Sahom, tempatkan 86 mangsa banjir kilat

IPOH, 12 Jan – Sebuah pusat pemindahan sementara (PPS) dibuka bagi menempatkan 86 mangsa banjir kilat di Kampung Sahom, di sini pada tengah malam semalam.

Sekretariat Jawatankuasa Pengurusan Bencana Negeri Perak dalam kenyataan hari ini memaklumkan PPS Sekolah Kebangsaan Sahom Kampar telah dibuka bagi menempatkan penduduk yang terjejas.

“Setakat pukul 11 pagi tadi, terdapat 86 mangsa daripada 23 keluarga yang terjejas akibat banjir kilat susulan hujan lebat pada petang semalam,” menurut kenyataan itu.

Dalam pada itu, Jabatan Pengairan dan Saliran negeri turut merekodkan paras bacaan Sungai Perak di Stesen Sungai Kinta di Weir Tanjung Tualang naik kepada paras waspada daripada 10 meter (m) kepada 13.8m.

Jabatan Kerja Raya turut memaklumkan penutupan jalan negeri di A119 jalan Kuala Dipang – Chenderiang kerana berlakunya runtuhan dan pokok tumbang, pengguna boleh menggunakan jalan alternatif lain di FT001.


Krisis kesihatan Covid-19 perlu respons pelbagai aspek

KUALA LUMPUR 25 Julai – Krisis kesihatan COVID-19 memerlukan respons pelbagai aspek, dan kepentingannya untuk berada pada tahap tertinggi sepanjang masa, justeru kegagalan bukan satu pilihan, kata Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali.

Beliau berkata dunia berharap Kerjasama Ekonomi Asia Pasifik (APEC) akan menawarkan jalan dan mengenal pasti pelbagai tindakan konkrit yang dapat mengatasi impak daripada krisis COVID-19.

“Keutamaan segera kita menyokong Deklarasi Memudahkan Pergerakan Barang-Barang Penting di APEC. Deklarasi ini merupakan petunjuk yang jelas kepada komitmen kita untuk memastikan barangan penting terus dapat diakses walaupun semasa krisis.

“Saya memahami bahawa konsensus mengenai deklarasi ini sukar dicapai untuk satu tempoh. Bagaimanapun, pada minggu ini, kita dapat bekerjasama dan, akhirnya, menemui penyelesaian yang dapat diterima oleh semua orang,” katanya.

“Kedua, pegawai kanan kami telah mengemukakan cadangan untuk memudahkan pergerakan penting rakyat merentas sempadan, dalam APEC. Saya berharap kerja-kerja di peringkat pegawai dalam bidang ini akan dipercepatkan,” katanya.

“Kita juga perlu menunjukkan komitmen yang lebih baik untuk memastikan peluang ekonomi, penyelesaian teknologi dan sistem penjagaan kesihatan dapat diakses dan mampu untuk semua orang, terutamanya mereka yang berada dalam sektor ekonomi bukan formal, kumpulan yang terpinggir serta wanita dan belia,” katanya.


Polis tahan tujuh lelaki, rampas ganja bernilai RM2.1 juta

GEORGE TOWN, 23 Januari – Polis menahan tujuh lelaki termasuk seorang penjawat awam dan merampas 840.729 kilogram (kg) ganja bernilai RM2.1 juta dalam beberapa serbuan di negeri ini dan Perak, Khamis lepas.

Ketua Polis Pulau Pinang Datuk Mohd Shuhaily Mohd Zain berkata operasi khas oleh Jabatan Siasatan Jenayah Narkotik (JSJN) Bukit Aman dan Pulau Pinang itu dilakukan hasil maklumat dan risikan sejak beberapa minggu lepas.

“Penahanan bermula pada 6.45 pagi ke atas tiga lelaki yang menaiki sebuah kereta di Plaza Tol Bagan Ajam, Butterworth,” katanya pada sidang akhbar di sini hari ini.

Beliau berkata hasil penahanan mereka, polis menyerbu kawasan parkir kenderaan di Bukit Jambul, di sini, kira-kira 25 minit kemudian dan merampas sejumlah ganja seberat 479.729 kg bernilai RM1.1 juta yang disimpan di dalam sebuah kereta.

Katanya pasukan polis turut menahan sebuah kereta di Plaza Tol Changkat Jering, Perak pada 7.44 pagi dan menahan tiga lagi lelaki di situ.

Mohd Shuhaily berkata polis kemudian menyerbu kawasan Persiaran Mahsuri, Bayan Baru dekat sini, pada 2 petang dan memeriksa sebuah kereta yang diparkir di situ lalu menemukan 10 guni plastik mengandungi 361 kg disyaki ganja dalam kenderaan berkenaan.

Beliau berlata susulan itu, polis menyerbu sebuah rumah di Air Itam, di sini dan menahan seorang lagi lelaki pada 3.20 petang.

“Siasatan awal mendapati semua ganja pelbagai gred termasuk paling berkualiti itu dipercayai dibawa masuk dari negara jiran untuk pasaran tempatan. Sindiket tersebut yang mempunyai rangkaian sindiket luar negara menjalankan kegiatan tersebut sejak awal tahun lepas,” katanya.

Beliau berkata keseluruhan dadah yang dirampas ialah sebanyak 823 ketulan mampat ganja seberat 840.729 kg yang kesemuanya bernilai RM2.1 juta dan boleh digunakan oleh 1.8 juta penagih dadah.

Menurutnya kesemua lelaki itu berusia 24 hingga 29 tahun dengan ada dalam kalangan mereka bekerja sebagai pemandu kenderaan di sebuah politeknik, jurutera, juruteknik komputer, peniaga dalam talian serta penganggur.

“Polis turut menyita dua kereta dan sebuah motosikal yang kesemuanya bernilai RM51,500 daripada mereka. Lima daripada mereka mempunyai rekod lampau berkaitan jenayah,” katanya dan menambah kesemuanya direman seminggu untuk membantu siasatan mengikut Seksyen 39B Akta Dadah Berbahaya 1952.


Tiga elemen Sungai Melaka Fasa 2 akan disiapkan – KM

BANDARAYA MELAKA 14 Februari – Kerajaan Negeri berharap Projek Pembersihan dan Pengindahan Sungai Melaka Fasa 2 Pakej 1 dapat disiapkan sempena Tahun Melawat Melaka 2024.

Ketua Menteri Datuk Seri Utama Sulaiman Md Ali berkata sekurang-kurangya tiga daripada 17 elemen bagi projek itu dapat disiapkan sekali gus menambah produk pelancongan baharu di negeri ini.

“Tadi saya semak ada 17 komponen perlu dibaiki untuk pakej pertama ini, agensi terlibat maklumkan saya, apabila serah sahaja surat setuju terima atau serah tapak, ia akan mengambil masa selama 18 bulan untuk siap sepenuhnya.

“Pertengahan tahun 2025 nanti dijangka siap keseluruhannya, tetapi disebabkan Tahun Melawat Melaka 2024, saya minta pihak kementerian yang terlibat kalau boleh bagi keutamaan untuk siapkan dua atau tiga komponen lebih awal.

“Saya rasa ini boleh menambahkan lagi produk-produk pelancongan negeri Melaka sempena Tahun Melawat Melaka 2024,” katanya pada sidang media selepas mengadakan Lawatan ke Sungai Melaka Fasa II di sini, hari ini.

Hadir sama Setiausaha Kerajaan Negeri Datuk Wira Zaidi Johari; Datuk Bandar Majlis Bandaraya Melaka Bersejarah (MBMB), Datuk Shadan Othman dan lain-lain wakil agensi dan jabatan kerajaan terlibat.

Mengulas lanjut, Sulaiman berkata setakat ini hanya 20 peratus kerja-kerja pengindahan dan pembersihan projek Sungai Melaka Fasa 2 Pakej 1 tersebut masih belum siap.

“Kontraktor terakhir yang kita serahkan untuk menyiapkan projek ini adalah pada 29 Julai 2022, namun disebabkan perubahan kerajaan kerja-kerja ini terpaksa dibatalkan mengikut saranan Perdana Menteri.

“Tetapi untuk menyiapkan kembali semua kerja ini Kerajaan Pusat bersetuju membuka tender untuk menyiapkan baki kerja projek ini, saya difahamkan tender akan keluar pada bulan Mac dan penyediaan tender mengambil masa tiga bulan.

“Jadi hari ini saya turun untuk memantau kerja-kerja menyiapkan keseluruhan baki kerja projek pengindahan dan pembersihan sungai ini bagi pakej yang pertama,” katanya.


Tidak ada perbarisan Hari Kebangsaan setakat ini – Ismail Sabri

PUTRAJAYA, 8 Julai – Tidak ada acara perbarisan atau perhimpunan dijadualkan berlangsung bersempena sambutan Hari Kebangsaan pada 31 Ogos depan setakat ini, kata Menteri Kanan (Keselamatan) Datuk Seri Ismail Sabri Yaakob.

“Dan yang kedua penjarakan sosial tidak ada sewaktu perbarisan. Bukan sahaja peserta perbarisan tetapi juga penonton,” katanya pada sidang media selepas mesyuarat khas menteri-menteri mengenai pelaksanaan Perintah Kawalan Pergerakan Pemulihan (PKPP) di sini, hari ini.

Beliau berkata penjarakan sosial dalam kalangan penonton yang berada di kerusi orang kenamaan (VVIP) dan tempat yang dikhaskan mungkin mudah untuk dikawal namun kehadiran orang ramai untuk menyaksikan acara itu sukar diawasi.

Bagaimanapun, Ismail Sabri berkata sambutan Merdeka bukan hanya melibatkan perarakan sahaja tetapi terdapat pelbagai program lain seperti pelancaran Bulan Kemerdekaan, Kempen Kibar Jalur Gemilang dan acara ambang Merdeka.

Sementara itu Ismail Sabri berkata orang ramai tidak perlu lagi menjalani kuarantin di rumah selama 14 hari bagi mereka dari Semenanjung yang ingin ke Sabah atau Sarawak.

Jelasnya rakyat kini bebas bergerak ke seluruh negara tanpa perlu menjalani kuarantin kerana keadaan penyakit COVID-19 di negeri seperti Sabah dan Sarawak adalah terkawal.

Ditanya mengenai warga asing di luar negara yang ingin melawat pasangan yang sakit di Malaysia, Ismail Sabri berkata mereka boleh berbuat demikian dengan syarat mengemukakan bukti daripada hospital mengenai keadaan pasangan.

“Kalau yang memegang visa pasangan mereka terus boleh masuk ke negara kita. Kalau mereka tak mempunyai visa pasangan, mereka masih boleh memohon ke Jabatan Imigresen kalau ada kematian atau sakit.

“Hanya perlu kemukakan bukti kalau isteri (atau suami) sakit, ada bukti daripada hospital yang mengatakan isteri (atau suami) benar-benar dirawat dan dalam keadaan kritikal, dan saya rasa tak ada isu pasangan warga kita, terutamanya di Singapura untuk pulang ke Malaysia kerana  pasangan mereka sakit,” katanya.

Sebuah portal berita hari ini melaporkan seorang suami warga Singapura merayu kepada Putrajaya supaya membenarkannya masuk ke Malaysia untuk menemui isterinya yang kini uzur. Pasangan itu terpisah selepas pihak berkuasa di kedua-dua belah tambak Johor melarang perjalanan keluar masuk antara kedua-dua negara untuk mengekang wabak COVID-19.    – BERNAMA


Lebar jalan simpang masuk Felda Hutan Percha, elak sesak

MACHAP JAYA 9 Jun – Penguna jalan raya yang melalui persimpangan masuk ke Felda Hutan Percha tidak perlu beratur panjang selepas jalan terbabit dilebarkan.

Ahli Dewan Undangan Negeri (ADUN) Machap Jaya, Ngwe Hee Sem berkata, simpang masuk ke felda berkenaan sebelum ini agak sempit dengan dua lorong sahaja dan pengguna jalan raya yang melalui jalan terbabit terpaksa menunggu giliran meskipun tidak masuk ke felda berkenaan.

Katanya, berikutan itu pihaknya mengutarakan masalah itu kepada Jabatan Kerja Raya (JKR) dan meminta agensi terbabit melebarkan jalan supaya pengguna jalan raya tidak mengambil masa yang lama untuk memasuki simpang terbabit.

“Jadi, JKR melebarkan kedua-dua lorong menjadi empat lorong supaya tidak berlaku sebarang masalah atau kejadian tidak diingini pada masa akan datang.


Benua Melayu: Exploring another World View

THERE was a recent response forwarded via the social media critical of “Malay civilization.” Apparently it appeared to describe the previous Melaka Hari Ini column titled “Ideas on Civilizations: The Homeland Basis for Malaysia’s National Culture” (12 April 2021). Among other things, it had argued that the case for advocating Malay civilization through the social media and writings would often be accompanied by “a picture of Malay men doing silat…as if silat (and men) is what best represents Malay civilization.”

The illustration and visuals accompanying the writing is not the work of the writer, nor originating from the writer. It was the decision and authority of the newspaper concerned. I am not defending the work of journalism. But there are constraints and consciousness. At the same time, I would agree with the response of the writer on the problematic of representing Malay civilization.

Problems in representation persists in journalism and media – through headlines, texts, visuals, audio. It also is present in other forms of narrative and aesthetics, such as literature, art and architecture. Truth is, as popularly conceived, would always be the first casualty. No. On the contrary it is the morality in the reading of the narrative, and the interest inherent in the reader. And this is fused with the potential prejudice towards (new) theories, scholarship and perspectives, thus reinforcing the misrepresentation, altercating the discourse.

The title of this week’s column implies an extension of my two previous columns, one mentioned earlier and the other one being “Rantau and Merantau: Geography and Soul” (18 January 2021). In his 2007 work titled The Malay Civilization, Mohd. Aroff had described merantau as a trait of the wandering spirit of the Malays. With this specific trait in mind (although one can erroneously argue and equate this with migration), the Malays have been known to have become the first inhabitants of the island of Madagascar. This happened by about 600 AD.

According to Mohd Aroff, the date of settlement between was the year 0 to 400 AD. Linguistic studies found that Malagasi correlated with the Maanyan people of south eastern Borneo. More recent studies point out a genetic and linguistic linkage to the Banajarese in southern Borneo. This is an example of the merantau from Sundaland.

The “Out-of-Sundaland” theory was advocated by Stephen Oppenheimer, physician, geneticist and writer. In the 1990s, he had synthesized the various works from oceanography, archaeology, linguistics, social anthropology and human genetics. He placed the homeland of the Malays on the eastern seaboard of the now drowned Sundaland stretching from the northern tip of the island of Borneo to the present-day island of Banka in one area, and also from the south eastern coast of the island of Borneo, to the entire northern coast of the island of Java.

The Sundaland then, is the present-day Malay Archipelago, and the now-under-water Sunda shelf was a large sub-continental size land mass. The sunk lowland, now termed the Sunda Shelf is the world’s largest continental shelf. As dry land, it was mainly of low elevation with three very large river systems – one flowed northward , emptying into what we call now as the South China Sea, another flowed southeast-west ward into present-day Java sea, and another originating from Thailand, flowing into the Southeast China Sea. The tropical climate, abundance of rainfall made Sundaland an ideal ground for the development of human civilization.

The Sundaland perspective challenged the conventional appreciation of Asian History and Civilization which has always ascribed to the Chinese a lofty culture in the midst of an otherwise “barbaric” Asia. This view persisted for a long time. Later scholars realized the bias of Chinese sources. The sources would later develop a belief on self and others on who is civilized.

This is a relatively new understanding of the prehistory of the region. Oppenheimer in his book titled Eden in the East: The Drowned Continent of Southeast Asia (1999) advances the view that Southeast Asia, specifically the drowned Sundaland, the last of the three “superfloods,” caused by the rise of sea levels about 8,000 years ago, was of the fabled Lost Atlantis. Generating much interest in recent decades, the Atlantis was Plato’s lost continent.

The drowned Sundaland was a vast plain of about 6,000,000 square kilometers in size, bigger than India, or about two thirds the of China. Oppenheimer argued that the peoples of Sundaland first started agriculture and was earliest in using stones to grind wild grains, as early as 24,000 years ago, 10,000 years earlier than ancient Eqypt.

It was further argued that some of the population in Sundaland had fled their homeland to fertilize other cultures. Some reached Africa and got into contact with the ancient Eqyptians. They related the story of the lost civilization to the Greeks. And that story was retold by Plato.

Much needs to be uncovered, through the fusion of many fields and disciplines. Certainly combining genetics and linguistics only are not enough. What is also important is that we do not dismiss such narratives as myths and fables.

The Bahasa Melayu word benua is Austronesian, with cognates across the Melayu-Polynesian world, as in the Maori whenua meaning “land” and “placenta”, Visayan “banwa and Rapa Nui “henua.” Benua is not merely land, nor continent. Benua is genesis and worldview – expressing geography, origins and deep history, expressing long term structures and causality.


Harga siling ayam, telur kekal sehingga selepas Aidilfitri – Salahuddin

JOHOR BAHRU, 1 April – Kementerian Perdagangan Dalam Negeri dan Kos Sara Hidup (KPDN) telah memutuskan untuk mengekalkan harga siling ayam dan telur sehingga selepas perayaan Aidilfitri.

Menterinya Datuk Seri Salahuddin Ayub berkata pihaknya juga memberi jaminan bahawa bekalan ayam dan telur mencukupi serta dijual mengikut harga siling yang telah ditetapkan sepanjang Ramadan dan Aidilfitri.

“Pasukan KPDN dan Kementerian Pertanian dan Keterjaminan Makanan (MAFS) juga telah mengadakan libat urus, dan setakat ini kita memberikan jaminan bekalan (ayam dan telur) mencukupi dan ia dijual pada harga siling yang telahpun ditetapkan,” katanya pada pemberita selepas mengadakan walk about Jualan dan Pakej Barangan Rahmah di pasar raya Hwa Thai, di sini hari ini.

Salahuddin berkata pemain industri juga telah memberi jaminan dan menyatakan kesediaan mereka untuk membuat lebihan pengeluaran ayam dan telur pada bulan Ramadan berikutan peningkatan permintaan.

“Saya diberitahu bahawa bekalan (telur dan ayam) akan meningkat pada Ramadan dan Aidilftiri, saya juga telah berjumpa dengan pemain industri dan mereka memberikan jaminan dan bersedia untuk membuat lebihan pengeluaran, jadi itu satu jaminan yang diberikan kepada KPDN,” katanya.

Menteri Pertanian dan Keterjaminan Makanan Datuk Seri Mohamad Sabu baru-baru ini berkata harga siling runcit semasa bagi ayam standard adalah RM9.40 sekilogram, manakala harga siling runcit telur bagi Gred A pada 45 sen sebiji, Gred B (43 sen sebiji) dan Gred C (41 sen sebiji), masing-masing di Semenanjung, sementara Langkawi, Sabah, Sarawak dan Labuan, harga maksimum bagi kedua-dua makanan itu adalah berbeza mengikut zon dan daerah.

Mohamad Sabu juga dipetik sebagai berkata harga ayam dan telur dijangka diapungkan selepas Jun ini dalam usaha kerajaan memastikan masalah kekurangan bekalan makanan itu dapat diatasi.


Neelofa dan suami dipanggil beri keterangan isu pelanggaran SOP PKPB dalam masa terdekat- Polis Nilai

SEREMBAN 3 Mei.- Selebriti Neelofa Mohd Noor dan suaminya Haris Ismail akan dipanggil memberi keterangan di Ibu Pejabat Polis Daerah Nilai dalam masa terdekat berkaitan penularan video pelanggaran prosedur operasi standard (SOP) Perintah Kawalan Pergerakan Bersyarat (PKPB).

Ketua Polis Daerah Nilai Superintendan Mohd Fazley Ab Rahman berkata, pihak polis telah menjalankan siasatan berhubung penularan video itu yang mengaitkan artis tersebut selepas dipercayai berada di sebuah premis perniagaan karpet di kawasan Pusat Perniagaan Nilai 3 dekat sini semalam.

“Kertas siasatan akan dirujuk kepada Timbalan Pendakwa Raya setelah selesai siasatan. PDRM menasihati orang ramai mematuhi PKPB. Kegagalan mematuhi perintah ini membolehkan tindakan diambil mengikut peruntukan undang-undang yang masih berkuat kuasa,” menurutnya dalam kenyataan hari ini.

Beliau berkata siasatan dijalankan mengikut Seksyen 21A Akta Pencegahan dan Pengawalan Penyakit Berjangkit 1988 (Akta 342), Peraturan 19 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (Kawalan Pergerakan Bersyarat) (No.4) serta Seksyen 233 Akta Komunikasi dan Multimedia 1998.

Spekulasi berkaitan video pelanggaran SOP PKPB itu tular di media sosial apabila Neelofa bersama suaminya dikatakan memuat naik gambar dan video yang menunjukkan mereka berada di sebuah kedai karpet dipercayai di Nilai, semalam.


MBMB rangkul dua Anugerah Keselamatan dan Kesihatan Pekerjaan Negara

SEPANG 12 November – Majlis Bandaraya Melaka Bersejarah (MBMB) merangkul dua anugerah pada Majlis Anugerah Keselamatan dan Kesihatan Pekerjaan Negara 2020/2021 yang berlangsung di sebuah hotel, di sini, malam tadi.

Majlis anjuran Majlis Negara Bagi Kesihatan dan Pekerjaan Malaysia itu diadakan bertujuan menghargai organisasi yang membudayakan Keselamatan dan Kesihatan Pekerjaan di tempat kerja.

Lebih membanggakan Datuk Bandar MBMB Datuk Zainal Abu turut meraih Anugerah Keselamatan dan Kesihatan Pekerjaan Negara Kategori Ketua Pegawai Eksekutif (CEO) Terbaik Sektor Awam dari Majlis Keselamatan Negara.

“Tahniah diucapkan kepada Datuk Zainal Abu kerana telah diiktiraf sebagai Ketua Pegawai Eksekutif Terbaik Sektor Awam dan seluruh warga kerja MBMB di atas pengiktirafan sebagai KKP Terbaik bagi Perkhidmatan Awam dan Pihak Berkuasa Tempatan 2020/2021,” kata kenyataan yang dikeluarkan MBMB.


Kutipan tol di Lebuh Raya DASH bermula 1 Dis

KUALA LUMPUR, 30 Nov – Pengguna Lebuhraya Bertingkat Damansara-Shah Alam (DASH) akan dikenakan bayaran tol bermula pada 12.01 tengah malam, 1 Disember (Khamis).

DASH dalam kenyataan hari ini berkata kadar tol sama dikenakan kepada pengguna yang melalui tiga plaza tol lebuh raya DASH iaitu Plaza Tol Denai Alam, Plaza Tol RRIM (Kwasa Damansara) dan Plaza Tol Kota Damansara mengikut kelas kenderaan.

Lebuh raya DASH ialah satu daripada enam lebuh raya kendalian Projek Lintasan Kota Holdings Sdn Bhd (Prolintas), pengendali lebuh raya terbesar di Lembah Klang.

Pada majlis perasmian pembukaan lebuh raya DASH pada 13 Okt lepas, kerajaan mengumumkan lebuh raya sepanjang 20.1 kilometer itu dibuka kepada pengguna secara percuma bermula 14 Okt sehingga 30 Nov.


Isu penjualan tanah lapangan terbang: SPRM akan rakan keterangan beberapa individu

IPOH, 11 April – Suruhanjaya Pencegahan Rasuah Malaysia (SPRM) Perak akan memanggil beberapa individu bagi membantu siasatan berhubung isu penjualan tanah pembinaan lapangan terbang antarabangsa di Seri Iskandar.

Pengarah SPRM Perak Datuk Mohd Fauzi Mohamad ketika dihubungi Bernama berkata individu terbabit akan dipanggil mulai minggu ini bagi merakamkan keterangan berhubung isu tersebut.

“SPRM telah mendapatkan dokumen-dokumen berkaitan isu berkenaan dan akan mulai memanggil dan merakam percakapan saksi-saksi terlibat khususnya melibatkan Ahli-ahli Lembaga Mesyuarat jabatan berkaitan yang telah bersidang.

“Ia berdasarkan minit mesyuarat terbabit bagi mendapatkan penjelasan masing-masing berhubung isu tanah yang dipertikaikan,” katanya yang enggan mendedahkan mengenai jumlah individu dan jabatan yang akan dipanggil.

Sebelum ini, Mohd Fauzi dilaporkan berkata siasatan itu dilakukan susulan aduan rasmi yang diterima daripada Ahli Dewan Undangan Negeri (ADUN) Manjoi Datuk Asmuni Awi, pada 5 April lepas.

Menteri Besar Datuk Seri Saarani Mohamad pula dilaporkan berkata tanah itu telah dijual kepada sebuah syarikat swasta semasa pentadbiran kerajaan PH, kerana ketika pemerintahan Barisan Nasional (BN) ia dirizabkan kepada PKNP bagi tujuan pembinaan lapangan terbang antarabangsa.

Sebelum ini, ADUN Aulong Nga Kor Ming semasa persidangan Dewan Undangan Negeri Perak mendakwa, cadangan pembinaan sebuah lapangan terbang antarabangsa di Seri Iskandar telah dijual tanpa kebenaran kerajaan negeri, dan berkata perkara itu adalah salah laku serius serta mahu pihak bertanggungjawab menjual tanah tersebut diheret ke muka pengadilan.- BERNAMA


PKP di enam daerah di Selangor bermula Khamis ini

PUTRAJAYA 4 Mei. – Enam daerah di Selangor diletakkan di bawah Perintah Kawalan Pergerakan (PKP) bermula 6 Mei sehingga 17 Mei, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata enam daerah itu adalah Hulu Langat, Petaling, Gombak, Klang, Kuala Langat dan Sepang manakala baki tiga daerah iaitu Kuala Selangor, Sabak Bernam dan Hulu Selangor kekal dengan status PKP Bersyarat (PKPB).

“Kerajaan negeri Selangor melalui Menteri Besar dan Majlis Keselamatan Negara Negeri Selangor telah membentangkan untuk pelaksanaan PKP di Selangor,” katanya dalam sidang media mengenai PKP, PKP Bersyarat (PKPB) dan PKP Pemulihan (PKPP) hari ini.

Beliau berkata pergerakan merentas negeri dan daerah di enam daerah yang dikenakan PKP di Selangor tidak dibenarkan kecuali kes kecemasan seperti kes kematian.


Tergamaknya kau…

Gombak: Seorang wanita diragut ketika membantu suaminya yang berkerusi roda menaiki kenderaan e-hailing di sebuah flat Taman Selayang Makmur, Batu Caves di sini, Khamis lalu.

Ketua Polis Daerah Gombak Asisten Komisioner Zainal Mohamed Mohamed berkata, dalam kejadian jam 8.30 pagi itu, mangsa bersama suaminya hendak menaiki kenderaan e-hailing untuk ke Hospital Selayang.


Panggung Perpatih Melaka promosikan budaya dua adat

ALOR GAJAH 8 April – Balai Adat Istiadat Perkahwinan Melayu Melaka yang kini dikenali sebagai Panggung Perpatih Melaka akan terus diperkasakan sekali gus mempromosikan adat Perpatih dan Temenggung di negeri ini.

Beliau berkata, restoran itu memperkenalkan pelbagai jenis hidangan gabungan adat Perpatih dan Temenggung yang bakal menarik minat lebih ramai pelancong melawat mengunjungi tempat menarik di luar bandar.

“Kita berharap bangunan ini akan menjadi tarikan penting di bandar Alor Gajah. Kita tidak boleh biarkan permata ini begitu sahaja,” katanya.

Muhammad Jailani berkata, bufet Ramadan menawarkan pelbagai juadah dan lauk pauk hasil gabungan adat Perpatih dan Temenggung di Melaka antara langkah awal untuk menjayakan usaha dirancang.

“Lebih 30 hidangan daripada dua adat di negeri disajikan sekali gus memberi pendedahan kepada orang ramai mengenai keunikan makanan di Melaka,” katanya.


Perkeliling kecualikan guru, pelajar bergejala hadir ke sekolah

PUTRAJAYA 26 April. – Kementerian Kesihatan (KKM) mencadangkan agar pekeliling dikeluarkan bagi membenarkan guru serta pelajar bergejala untuk tidak hadir ke sekolah sebagai langkah mengekang penularan wabak COVID-19.

Menteri Kesihatan Datuk Seri Dr Adham Baba berkata, cadangan itu dibuat susulan peningkatan kluster pendidikan sebanyak 83.3 peratus sejak 11 April hingga Sabtu lalu, dan ia telah dikemukakan kepada Ketua Setiausaha Negara Tan Sri Mohd Zuki Ali dan Menteri Kanan Pendidikan Datuk Dr Radzi Jidin.

“Pekeliling perlu dikeluarkan kerana terdapat kebimbangan daripada guru-guru serta pelajar yang mereka akan dikenakan tindakan selain dilabel ponteng jika tidak hadir ke sekolah meskipun bergejala seperti demam, sakit tekak, batuk dan hilang deria rasa,” katanya dalam sidang media mingguan COVID-19 di sini hari ini.

Beliau berkata guru-guru bergejala yang tidak hadir ke sekolah perlu memaklumkan kepada Pejabat Kesihatan Daerah (PKD) dan surat pengesahan bahawa guru itu bergejala akan dikeluarkan.

“Ujian saringan COVID-19 akan dijalankan terhadap mereka dan jika sah positif, laporan akan dibuat segera. Cuma kita ingatkan guru agar tidak salah guna perkara ini,” katanya.

Dr Adham berkata pelajar yang mempunyai gejala diminta untuk terus tidak hadir ke sekolah kerana Kementerian Kesihatan (KKM) tidak mahu tercetusnya penularan COVID-19 sekiranya mereka hadir.

“Pelajar bergejala ini perlu diberi pelepasan atau cuti dan mereka ini akan dianggap tidak ponteng, namun harus berada di rumah masing-masing,” katanya.

Beliau berkata kira-kira 60 peratus daripada keseluruhan kes COVID-19 dalam tempoh 1 Januari hingga 25 April lalu dilaporkan tiada kaitan epid (epid link) atau tidak diketahui punca.


Cadang laksana ‘PKP’ ke atas babi

Beliau yang juga jurucakap Hal Ehwal Pertanian Parlimen PKR mencadangkan empat lagi strategi iaitu melibatkan pendekatan seluruh jentera kerajaan, meningkatkan biosekuriti ladang, pemberian pampasan kepada penternak terkesan dan melibatkan Angkatan Tentera Malaysia (ATM) bagi usaha memusnahkan babi dijangkiti ASF.

“Babi hidup hanya boleh bergerak di dalam negeri sahaja dan penyembelihan dilakukan dalam negeri tersebut sahaja,” katanya kepada media di Bangunan Parlimen di sini hari ini.

Sim yang juga bekas Timbalan Menteri Pertanian dan Industri Asas Tani memuji tindakan Jabatan Perkhidmatan Veterinar (DVS) yang telah bertindak secara profesional dan pantas dalam menangani penularan wabak ASF.

Penyakit ASF dikesan pada babi ternakan di beberapa negeri termasuk di ladang ternakan babi di Paya Mengkuang, Melaka dan setakat ini sebanyak 16,000 ekor babi dijangkiti di 19 ladang di Melaka telah dilupuskan. – BERNAMA


Bertempur bagai di medan perang

SUNGAI UDANG 28 September – Bagai berada di medan perang. Itulah situasi yang dapat digambarkan pada Pertandingan Army Endurance Challenge (AEC) 2022 di Kem Terendak, di sini, hari ini.

AEC yang dianjurkan Briged Ke-10 (Para) itu merupakan acara yang diadakan bagi menguji tahap kemampuan dan ketahanan tempur individu dan pasukan, disamping menguji semangat juang dan kepimpinan peserta.

Pertandingan itu direka mengikut persekitaran dan simulasi sebenar ketika pertempuran berdasarkan ‘core competency’ hasil daripada cetusan idea Panglima Tentera Darat (PTD) bagi menyahut hasrat Yang di-Pertuan Agong.

Ia diikuti penilaian ‘fighting skills’ yang berkonsepkan ‘agility shooting’ dan ‘Combat Person Readiness Outfit (CPRO)’ bagi peringkat kedua dan diakhiri dengan ‘inspection’.

Manakala, upacara penutup di Lapang Sasar 400 Kem Terendak telah disempurnakan Menteri Kanan Pertahanan Datuk Seri Hishammuddin Hussein dan turut dihadiri Panglima Tentera Darat Jeneral Tan Sri Zamrose Mohd Zin.

Di akhir acara, Briged Ke-10 (Para) dinobat juara keseluruhan AEC 2022, manakala naib johan menjadi milik Gerup Gerak Khas dan Divisyen Keempat Infantri Malaysia meraih tempat ketiga.


PRN Johor: Semua calon boleh guna saluran RTM perkenal diri – Annuar

“Semua calon itu adalah sama, macam di PRN Melaka, semua calon termasuk Bebas bukan sahaja pembangkang turut diberi ruang untuk mereka memperkenalkan diri, dan rakyat berhak untuk mengenali dan membuat pilihan sendiri, jadi tidak timbul masalah dari segi itu,” katanya kepada pemberita selepas menghadiri program temu bual Johor FM di RTM Johor, di sini hari ini.

Turut hadir Ketua Pegawai Eksekutif Pertubuhan Berita Nasional Malaysia (Bernama) Datuk Mokhtar Hussain dan Ketua Pengarah Penyiaran Malaysia Datuk Che Roslan Che Daud.

Annuar berkata RTM khususnya saluran televisyen, dan radio seperti Johor FM, diberi ruang untuk merangka program yang bersesuaian sepanjang tempoh PRN terutama selepas proses penamaan calon.

“Ia bertujuan memaparkan maklumat calon supaya lebih mudah dikenali, kita juga faham prosedur operasi standard (SOP) baharu akan ada had pergerakan calon secara individu. Maka di situ RTM boleh main peranan, memberi ruangan sesuai untuk mereka (calon) secara adil dan saksama,” katanya.


KKD salur bantuan RM1 juta termasuk barang keperluan, makanan kepada mangsa banjir – Fahmi

PUTRAJAYA, 21 Dis – Kementerian Komunikasi dan Digital (KKD) akan menyalurkan sumbangan bernilai RM1 juta kepada mangsa banjir di semua negeri yang terjejas akibat bencana banjir ketika ini, kata Menterinya Fahmi Fadzil.

Mengumumkan perkara itu, Fahmi berkata kutipan dana itu dikumpul menerusi Tabung Bantuan Bencana KKD yang disumbangkan oleh pelbagai agensi di bawah kementerian itu.

“Buat masa ini, tabung ini mempunyai RM4.2 juta dan KKD akan sumbangkan RM1 juta beserta barangan keperluan dan makanan kepada mangsa banjir. KKD juga akan sediakan tenaga sukarelawan.

Barangan yang akan diberikan ini adalah sumbangan daripada CelcomDigi dan beberapa syarikat telekomunikasi, yang setiap satu bernilai RM200,” katanya pada sidang media selepas melakukan tinjauan persediaan Bantuan Bencana Banjir KKD di sini hari ini.

Bagi memastikan sumbangan serta bantuan diterima semua mangsa banjir, Fahmi berkata pihaknya akan bekerjasama dengan agensi berkaitan bagi mendapatkan maklumat lengkap untuk memudahkan proses kenal pasti golongan sasar.

Mengenai aduan capaian Internet dan talian telefon di pusat pemindahan sementara (PPS), beliau telah meminta Suruhanjaya Komunikasi dan Multimedia Malaysia (MCMC) untuk menyedia serta menambah baik kemudahan utiliti itu bagi kemudahan mangsa banjir di PPS.

“Datuk Seri KSU (Ketua Setiausaha) (Datuk Seri Mohammad Mentek) juga memaklumkan banyak PPS yang diaktifkan telah disediakan peralatan wifi, maka kita (KKD) akan minta MCMC untuk berkomunikasi dengan syarikat telekomunikasi untuk mengaktifkan wifi di PPS,” katanya.

Sehingga pagi tadi, lima negeri di Semenanjung dilanda banjir iaitu Kelantan, Terengganu, Pahang, Johor dan Perak, dengan 140 pusat pemindahan sementara (PPS) dibuka di Kelantan, 299 PPS di Terengganu, lima PPS di Pahang serta masing-masing dua PPS di Johor dan Perak.

Fahmi turut mengalu-alukan aduan daripada petugas media yang ditugaskan di lokasi bencana sekiranya mengalami masalah capaian Internet dan talian telefon sehingga menyukarkan tugasan masing-masing untuk menyampaikan perkembangan terkini kepada orang ramai.

“Kepada media yang membuat liputan di lapangan dan berdepan masalah, boleh berhubung terus dengan pejabat saya untuk kita segera selesaikan masalah (yang dihadapi),” katanya.

Mengenai kerosakan menara telekomunikasi di beberapa negeri yang dilanda banjir, Fahmi berkata pihaknya telah mengarahkan MCMC untuk meneliti perkara tersebut bagi tindakan susulan, agar pengguna mendapat capaian perkhidmatan segera apabila banjir surut.

Beliau turut memaklumkan KKD akan memanfaatkan semua saluran radio dan televisyen untuk menghebahkan mengenai informasi banjir dan persediaan menghadapi bencana itu sebagai amaran awal kepada rakyat negara ini khususnya di lokasi yang berkemungkinan banjir serta mangsa yang berada di lokasi terjejas.

“Kita akan memaksimumkan penggunaan semua aset sedia ada untuk memberi amaran awal. Saya juga telah minta KSU (Ketua Setiausaha) untuk pastikan semua saluran radio dan televisyen agar beri ingatan kepada rakyat negara ini untuk segera berpindah ke kawasan lebih tinggi,” katanya.

Beliau berkata Agensi Pengurusan Bencana Negara (NADMA) telah bekerjasama dengan syarikat telekomunikasi untuk menyampaikan maklumat banjir melalui sistem pesanan ringkas (SMS).


Malaysia merekodkan trend peningkatan begi kes penipuan dalam talian

“Pada tahun 2022, aduan berkaitan penipuan merangkumi hampir 60 peratus daripada keseluruhan aduan yang diterima oleh pihak kami,” katanya kepada media di program Bersama InvestSmart @Penang 2023 yang telah dirasmikan Ketua Menteri Pulau Pinang Chow Kon Yeow, di sini.

Mengulas lanjut, beliau berkata pihaknya telah menyenaraikan seramai 267 nama ke dalam Senarai Peringatan Pelabur Suruhanjaya Sekuriti (SC) dan menyekat 166 laman web dan 224 akaun media sosial yang disyaki menjalankan penipuan pelaburan tahun lepas.

Di samping itu, Awang Adek berkata pada suku pertama tahun ini sebanyak 84 entiti ditambahkan dalam senarai SC itu dan menyekat sebanyak 61 laman web dan 80 akaun media sosial.

Awang Adek berkata pihaknya secara berterusan, mengambil tindakan untuk menyekat dan membanteras aktiviti penipuan atau scam, yang semakin berleluasa di negara ini.

Sementara itu, bagi meningkatkan tahap celik kewangan rakyat dalam pelaburan, pihaknya telah menganjurkan program Bersama InvestSmart @Penang 2023, yang dianjurkan dari 26 hingga 28 Mei.

Program itu melibatkan seramai 38 peserta pameran termasuk Rangkaian Pendidikan Kewangan (FEN), Bursa Malaysia Berhad, Persekutuan Pengurus Pelaburan Malaysia (FIMM), Pentadbir Pencen Swasta (PPA) dan beberapa pemain industri pasaran kewangan dan modal.


KM ketuai delegasi Melaka lakukan kunjungan hormat keatas Gubernur Riau

PEKANBARU 9 Jun – Ketua Menteri Datuk Seri Utama Sulaiman Md Ali bersama konsulat Malaysia di Pekanbaru dan 20 delegasi Melaka, melakukan kunjungan hormat dan sarapan bersama Gubernur Provinsi Riau Dr. H Syamsuar di kediaman rasminya.

Terdahulu, Sulaiman yang mengetuai delegasi bergerak dari Hotel Pangeran kira-kira jam 7.30 pagi dan tiba di kediaman rasmi Gubernur pada jam 8.30 pagi.

Hadir sama pada kunjungan hormat tersebut adalah Speaker Dewan Undangan Negeri (DUN) Datuk Wira Ibrahim Durum, EXCO Pelancongan, Warisan dan Kebudayaan negeri Datuk Muhammad Jailani Khamis dan Ketua Polis Melaka Datuk Zainol Samah.

Turut serta, Pegawai Kewangan negeri, Datuk Salhah Salleh, Ahli Dewan Negara, Senator Datuk Mohd Ridhwan Mohd Ali, EXCO Pengangkutan negeri, Datuk Rahmad Mariman dan EXCO Kesihatan Dr Muhammad Akmal Saleh serta kenamaan lain.

Selepas membuat kunjungan hormat, Sulaiman, Gubernur dan delegasi akan bergerak ke pusat beli-belah SKA Mall bagi merasmikan Festival Semarak Pelancongan Melaka.

Di festival tersebut kira-kira lebih 30 ruang pameran dan pempamer terdiri daripada pemain industri pelancongan Melaka mengambil bahagian sebagai usaha merancakkan lagi sektor pelancongan negeri.


KPT amal dasar inklusif OKU, tiada sekatan bagi kemasukan ke IPT

KUALA LUMPUR 23 Jun – Kementerian Pengajian Tinggi (KPT) menegaskan bahawa Dasar Inklusif Orang Kurang Upaya (OKU) di Institut Pengajian Tinggi (IPT) masih lagi diamalkan dan tiada sebarang sekatan terhadap golongan itu seperti yang didakwa beberapa pihak.

Ketua Pengarah Pendidikan Tinggi, Jabatan Pendidikan Tinggi, KPT, Prof Datuk Dr Husaini Omar berkata kementerian juga telah memperluaskan peluang pendidikan dengan mewujudkan laluan khas kepada golongan B40, OKU, Orang Asli dan atlet untuk melanjutkan pengajian ke IPTA dan Institusi Latihan Kemahiran Awam (ILKA) di peringkat sijil, diploma, asasi dan ijazah sarjana muda.

“Golongan ini hanya perlu melepasi syarat am dan syarat khas program seperti ditetapkan oleh universiti yang dipilih,” katanya dalam kenyataan bagi menjawab dakwaan bahawa seorang calon OKU telah dinafikan peluang untuk mengambil kursus yang dipohon melalui saluran UPUOnline.

Husaini berkata semakan Bahagian Kemasukan Pelajar IPTA (BKPA) mendapati pemohon tersebut merupakan calon daripada Kategori B iaitu lepasan Sijil Pelajaran Malaysia (SPM) 2019 dan memohon untuk ke Program ASASIpintar Universiti Kebangsaan Malaysia (UKM) sesi akademik 2021/2022.

“Calon tersebut tidak melepasi syarat kelayakan minimum kemasukan program tersebut. Syarat minimum kemasukan ke program ASASIpintar UKM memerlukan calon mendapat 7A- dalam subjek tertentu termasuklah Matematik, Matematik Tambahan, Fizik, Kimia dan Biologi.

“Bagaimanapun, calon ini masih lagi dibenarkan membuat kemas kini yang masih dibuka sehingga 2 Julai 2021,” katanya yang turut memaklumkan bahawa calon tersebut sebelum ini telah menolak tawaran program Diploma Teknologi Makmal Perubatan Universiti Sultan Zainal Abidin (UniSZA) bagi sesi akademik 2020/2021.

Husaini berkata usaha meningkatkan akses pendidikan bagi B40, OKU, Orang Asli dan atlet, adalah untuk memastikan ekuiti di peringkat pengajian tinggi dengan memberi peluang kepada setiap pelajar mencapai potensi diri sepenuhnya.

Beliau berkata peluang itu tanpa mengira lokasi, bangsa, jantina atau latar belakang sosioekonomi seperti yang digariskan dalam Pelan Pembangunan Pendidikan Malaysia – Pendidikan Tinggi.

Husaini berkata semua data berkaitan laluan khas untuk golongan berkenaan adalah dengan kerjasama strategik pelbagai pihak bagi perkongsian data iaitu dengan Jabatan Kebajikan Masyarakat (JKM) untuk data OKU dan Jabatan Pendaftaran Negara untuk Orang Asli.

Selain itu, Bahagian Sukan Kokurikulum Dan Kesenian, KPT untuk data atlet sukan dan seterusnya data e-KASIH dari Unit Penyelarasan Pelaksanaan, Jabatan Perdana Menteri untuk data B40.

Beliau berkata KPT melalui Bahagian Kemasukan Pelajar (BKPA) menyokong sepenuhnya Teras Strategik 3 (Meningkatkan akses OKU kepada Pendidikan) yang telah digariskan dalam Pelan Tindakan Orang Kurang Upaya (PTOKU) 2016-2022.

“Pemohon OKU yang berdaftar dengan JKM yang mengemukakan permohonan melalui UPUOnline akan dipertimbangkan bagi kemasukan tanpa merit tertakluk memenuhi syarat am dan minimum syarat khas yang ditetapkan mengikut program pengajian yang dipohon,” katanya.

Husaini berkata penawaran program kepada golongan OKU ini adalah melalui persetujuan bersama agensi atau institusi dengan mengambil kira kesediaan prasarana mesra OKU institusi itu sendiri.

Katanya, ia bagi memastikan golongan OKU dapat mengikuti pengajaran dan pembelajaran (PdP) dengan selesa dan penawaran program pengajian juga perlu mengambil kira pencapaian akademik pelajar.


Ziarah Kasih kenal pasti individu, keluarga kurang bernasib baik

DURIAN TUNGGAL 25 Mac – Program Ziarah Kasih bukan sekadar lawatan menyampaikan sumbangan tetapi juga untuk mengenal pasti individu kurang bernasib baik yang tercicir daripada perhatian.

Inisiatif itu turut dilakukan Ahli Dewan Undangan Negeri (ADUN) Durian Tunggal, Zahari Abd Kalil yang berkesempatan menyantuni beberapa keluarga memerlukan di sekitar Kampung Parit Melana, Durian Tunggal.

“Semoga Allah SWT mempermudahkan segala urusan insan-insan yang diuji ketika ini. Saya percaya dengan menziarahi mereka, kita dapat memberi kelegaan dan keceriaan untuk mereka.

“Semasa lawatan ini saya juga sempat untuk bertanya khabar mengenai kesihatan pesakit dan dapat merapatkan hubungan silaturahim dengan keluarga mereka,” katanya menerusi satu hantaran di Facebook rasminya baru-baru ini.


Misi galakan pelaburan di Jerman sasar raih RM4.5 bilion, buka 1,000 peluang pekerjaan

SERI NEGERI 14 Jun – Misi Galakan Pelaburan Kerajaan Negeri ke Jerman 27 Mei hingga 5 Jun lalu, disasarkan akan membawa pulangan pelaburan berjumlah RM4.5 bilion.

Ketua Menteri Datuk Seri Ab Rauf Yusoh berkata, jumlah itu dijangka diterima menerusi pelaburan daripada tiga syarikat Jerman sedia ada yang beroperasi di Melaka dan tiga lagi syarikat baharu.

Menurut beliau, antara pelaburan terbesar yang diterima ialah daripada Infineon Technologies GmbH iaitu syarikat yang telah bertapak lebih 50 tahun di Melaka yang bercadang mengembangkan operasi melibatkan kos RM3.2 bilion.

Selain itu, katanya, dua buah lagi syarikat Jerman iaitu Muehlbauer ID Services GmbH dan Leuze Electronic GmbH turut bercadang menambah pelaburan masing-masing melibatkan anggaran nilai RM200 juta.

“Selain itu, Kerajaan Negeri juga telah mengadakan perbincangan dengan tiga lagi syarikat baharu dari Jerman yang belum boleh didedahkan yang mana secara keseluruhan nilai yang diterima dianggarkan berjumlah RM4.5 bilion.

Hadir sama, Timbalan Setiausaha Kerajaan (Pembangunan) Badaruddin Mohd Kassim; Pengarah Jabatan Kerja Raya (JKR) Negeri Melaka Datuk Datuk Ir. Ismail Abd Rahman dan Pengurus Besar Bahagian Promosi Pelancongan (BPP) Negeri Melaka Sa’ari Basiron.


MUSA guna logo baharu selepas diluluskan

AYER KEROH 24 Ogos – Persatuan Bolasepak Melaka United (MUSA) mengesahkan hanya akan menggunakan logo baharu yang menjadi kontroversi sejak dilancarkan pada Sabtu lalu, selepas ia diluluskan.

Menerusi kenyataan media Presidennya yang juga Ketua Menteri Datuk Seri Utama Haji Sulaiman Md Ali, MUSA akan mengambil segala tindakan undang-undang yang perlu dan wajar bagi memastikan logo baharu Melaka United FC dapat digunakan secara sah.

“Pemilihan logo baharu Melaka United FC yang berdasarkan lambang pokok Melaka dibuat sebagai simbol penyatuan peminat dan penyokong setia bola sepak Melaka yang menjadi kekuatan pasukan selama ini.

“Berikutan itu, MUSA akan memohon untuk mendaftarkan hak cipta logo baharu ini dan hanya selepas ia diluluskan, baru logo tersebut akan diguna pakai,” katanya menerusi kenyataan itu sebentar tadi.


Lebih sejuta pelancong tiba di Malaysia sejak 1 April

SHAH ALAM, 4 Jun – Lebih sejuta pelancong tiba di negara ini, iaitu melebihi separuh daripada sasaran dua juta pelancong antarabangsa yang ditetapkan kerajaan pada tahun ini, sejak pembukaan semula sempadan pada 1 April lepas.

Menteri Pelancongan, Seni dan Budaya Datuk Seri Nancy Shukri berkata sebahagian besar daripada jumlah itu adalah dari Singapura dan dijangkakan lebih ramai lagi pelancong terutamanya dari Jepun, Iran dan Korea akan datang ke Malaysia.

“Pada dua bulan lepas kita telah menerima kira-kira 600,000 pelancong dari Singapura dan saya rasa kini telah melebihi satu juta, untuk negara itu sahaja.

“Bagi pelancong negara lain, kita belum dapat memberi jumlah yang tepat kerana masih menunggu maklum balas pihak yang berkenaan, tetapi memadai untuk dikatakan kita telah mencapai lebih separuh daripada apa yang disasarkan,” katanya pada sidang media selepas melancarkan Livery Pesawat Firefly Airlines dan Kempen #Gojalanlah di sini, hari ini.

Menurutnya prosedur operasi standard (SOP) COVID-19 yang ‘mesra pelancong’ juga diyakini mampu menjadi daya tarikan bagi kedatangan lebih ramai pengunjung luar negara ke Malaysia.

“Orang seronok dengan SOP kita yang tidak mewajibkan kuarantin, ujian pengesanan COVID-19 dan insurans, sebaliknya terpulang kepada pelancong untuk berbuat demikian,” katanya.

Bagaimanapun, menurutnya industri pelancongan negara masih berhadapan dengan masalah kekurangan pekerja impak daripada wabak COVID-19, termasuk terdapat pekerja hotel takut untuk kembali bekerja kerana ketidaktentuan industri itu yang mungkin ditutup semula.

Dalam pada itu, Nancy berkata pihaknya masih belum menerima pengesahan mana-mana hotel yang terpaksa ditutup kesan daripada COVID-19, namun beliau dimaklumkan sesetengah hotel ditutup sementara untuk kerja pengubahsuaian dan ada yang diguna semula untuk tujuan lain.

Mengenai #Gojalanlah, beliau berkata kempen itu adalah kerjasama pintar Firefly bersama Tourism Malaysia, bagi menyokong usaha kerajaan menyemarakkan lagi promosi pelancongan domestik.

Kempen tersebut menawarkan pembelian tiket penerbangan berserta hotel penginapan pada harga diskaun sehingga 35 peratus, dengan tempahan boleh dibuat di www.fireflyz.com.my hingga 30 Jun ini bagi tempoh perjalanan sehingga 31 Dis.- BERNAMA